
GUVERNUL REPUBLICII MOLDOVA
HOTĂRÂRE Nr. ___
din _____________ 2026
Chișinău

cu privire la instituirea Sistemului informațional „Atestarea profesională a personalului de specialitate din domeniul transporturilor rutiere și al activităților conexe” (SI e-CCP)

În temeiul art. 22 lit. c) și d) din Legea nr. 467/2003 cu privire la informatizare și la resursele informaționale de stat (Monitorul Oficial al Republicii Moldova, 2004, nr. 6-12, art. 44), cu modificările ulterioare, a art. 9, alin. (2), lit. q) din Codul transporturilor rutiere nr. 150/2014 (Monitorul Oficial al Republicii Moldova, 2014, 247-248, art. 568), cu modificările ulterioare, Guvernul HOTĂRĂŞTE:
1. Se instituie Sistemul informațional „Atestarea profesională a personalului de specialitate din domeniul transporturilor rutiere și a activităților conexe” (SI e-CCP).
2. Se aprobă:
2.1. Conceptul Sistemului informațional „Atestarea profesională a personalului de specialitate din domeniul transporturilor rutiere și a activităților conexe” (SI e-CCP), conform anexei nr. 1;
2.2. Regulamentul resursei informaționale formate de Sistemul informațional „Atestarea profesională a personalului de specialitate din domeniul transporturilor rutiere și a activităților conexe” (SI e-CCP), conform anexei nr. 2.
3. Se desemnează Agenția Națională Transport Auto în calitate de posesor și deținător al Sistemului informațional „Atestarea profesională a personalului de specialitate din domeniul transporturilor rutiere și a activităților conexe” (SI e-CCP).
4. Agenția Națională Transport Auto va asigura crearea, implementarea, funcționarea și dezvoltarea SI e-CCP.
5. Realizarea prevederilor prezentei hotărâri se va efectua din contul și în limitele mijloacelor financiare alocate din bugetul de stat, precum și din alte surse prevăzute de legislație.
6. Controlul asupra executării prezentei hotărâri se pune în sarcina Ministerului Infrastructurii și Dezvoltării Regionale.
7. Prezenta hotărâre intră în vigoare la expirarea termenului de o lună de la data publicării în Monitorul Oficial al Republicii Moldova.

Prim-ministru                                                                Alexandru MUNTEANU

Contrasemnează:

Viceprim-ministru,
ministru al 
Infrastructurii și Dezvoltării Regionale                                     Vladimir BOLEA

Viceprim-ministru, ministru al 
Dezvoltării Economice și Digitalizării                           Eugeniu OSMOCHESCU
























Anexa nr. 1
la Hotărârea Guvernului nr. ___/2026

Conceptul
sistemului informațional „Atestarea profesională a personalului de specialitate din domeniul transporturilor rutiere și al activităților conexe”
(SI e-CCP)

INTRODUCERE
1. Transformarea digitală a serviciilor publice și modernizarea proceselor administrative în domeniul transporturilor rutiere impun instituirea unor mecanisme informaționale integrate, capabile să asigure evidența unitară, trasabilitatea operațiunilor și prestarea eficientă a serviciilor aferente formării și certificării competenței profesionale a personalului de specialitate. 
2. În prezent, procesele de înscriere, formare, examinare și certificare sunt realizate prin fluxuri administrative eterogene, cu un nivel insuficient de interoperabilitate, cu o dependență semnificativă de evidențe fragmentate și cu posibilități limitate de verificare, control, audit și valorificare analitică a datelor. 
3. În aceste condiții, dezvoltarea sistemului informațional „Atestarea profesională a personalului de specialitate din domeniul transporturilor rutiere și al activităților conexe”  (în continuare SI e-CCP) are drept scop instituirea unui cadru informațional unic pentru gestionarea proceselor aferente atestării profesionale, prin standardizarea fluxurilor operaționale, reducerea sarcinii administrative, creșterea calității datelor și consolidarea capacității autorităților de a exercita controlul și de a fundamenta deciziile de politici publice pe baza unor evidențe veridice și actualizate. 
4. SI e-CCP este conceput ca parte a resurselor informaționale de stat și ca instrument de guvernanță digitală sectorială din categoria G2B (de la Guvern-la Business), integrat cu sistemele informaționale partajate  și cu alte registre și sisteme informaționale relevante, în vederea aplicării principiului reutilizării datelor, simplificării interacțiunii cu beneficiarii și reducerii proceselor redundante. 
5. Instituirea sistemului urmărește crearea unor premise durabile pentru creșterea integrității procesului de examinare, diminuarea riscurilor de eroare și fraudă, sporirea transparenței și asigurarea unui nivel adecvat de securitate informațională și de protecție a datelor cu caracter personal, în conformitate cu cadrul normativ aplicabil. 
6. Prin arhitectura sa, SI e-CCP susține exercitarea competențelor legale ale autorităților și desfășurarea procedurilor administrative stabilite de legislație, prin asigurarea unui cadru informațional uniform, controlabil și auditabil, corespunzător transformării treptate a proceselor sectoriale către un model digital.
7. Prezentul Concept stabilește viziunea generală, principiile, spațiul normativ, contururile funcționale, arhitectura și condițiile de bază pentru dezvoltarea, implementarea, administrarea și evoluția SI e-CCP, în vederea asigurării unei baze coerente pentru elaborarea soluției tehnice și a actelor normative și departamentale necesare punerii în exploatare a sistemului.
CAPITOLUL I.
DISPOZIȚII GENERALE
8. SI e‑CCP reprezintă totalitatea resurselor și tehnologiilor informaționale destinate digitalizării proceselor de formare inițială și continuă și de certificare profesională a personalului de specialitate din transporturile rutiere și activitățile conexe.
9. Sistemul asigură suportul informațional, evidența, trasabilitatea și executarea operațională a proceselor aferente certificării competenței profesionale, de la înscrierea solicitanților și furnizarea instruirii până la examinarea și emiterea certificatelor în format fizic și digital, reînnoirea, suspendarea, retragerea sau anularea acestora, verificarea validității de către terți și raportare analitică în sprijinul proceselor decizionale în domeniu.
10. În sensul prezentului Concept, sunt utilizate următoarele abrevieri și noțiuni de bază:
10.1. CCP - certificat de competență profesională;
10.2. SSO (Single sign on)  - metodă de autentificare care permite utilizatorilor să acceseze multiple resurse informaționale, utilizând aceleași elemente de autentificare,  în condiții de securitate informațională;
10.3. Proctoring - supraveghere asistată tehnologic (monitorizare video locală, blocare stație, detecție anomalii) a procesului de examinare teoretică, în vederea asigurării integrității procesului și prevenirii fraudelor;
10.4. resursa informațională operațională – totalitatea datelor și evidențelor utilizate de SI e-CCP pentru desfășurarea curentă a proceselor de înrolare, eligibilitate, formare, examinare, certificare, contestare, raportare și administrare, care constituie evidența oficială a actelor și stărilor relevante;
10.5. LMS (Learning Management System) - sistem de management al învățării;
10.6. unitate de curs - activități unitare atribuite unui conținut formativ distinct;
10.7. indicele de dificultate - măsură statistică, exprimată în procente, care arată proporția subiecților care au răspuns corect la un item dintr-un test;
10.8. putere de discriminare - măsură statistică utilizată în evaluarea psihometrică pentru a determina capacitatea unui item de a diferenția între subiecții cu un nivel înalt și cei cu un nivel scăzut de cunoștințe;
11. Scopul general al creării SI e-CCP este modernizarea proceselor de formare și atestare a personalului de specialitate din transporturile rutiere și activitățile conexe prin crearea unui ecosistem digital interoperabil, sigur și transparent.
12. Obiectivele generale ale SI e-CCP sunt:
12.1. facilitarea accesului la servicii de formare și certificare profesională;
12.2. creșterea calității și integrității datelor referitoare la competențele profesionale;
12.3. standardizarea și automatizarea proceselor de instruire, testare și certificare la nivel național;
12.4. reducerea sarcinii administrative și a timpului de procesare atât pentru cetățeni cât și pentru autorități;
12.5. generarea datelor analitice agregate pentru fundamentarea deciziilor de politici publice în domeniul formării profesionale;
12.6. crearea unui registru centralizat al competențelor profesionale - o bază de date unică privind certificarea personalului, care să asigure un istoric complet al procesului de formare și examinare și să faciliteze verificarea autenticității certificatelor de către autorități și terți autorizați;
12.7. asigurarea transparenței procesului de atestare și combaterea fraudelor;
13. Obiectivele specifice ale SI e-CCP:
13.1. integrarea unui subsistem de instruire la distanță (LMS), utilizat pentru susținerea procesului de formare profesională și pentru confirmarea finalizării instruirii în condițiile stabilite de prezentul Concept;
13.2. crearea unei bănci naționale de itemi;
13.3. dezvoltarea unui sistem centralizat securizat de examinare teoretică care să asigure integritatea, obiectivitatea, trasabilitatea procesului de certificare profesională, precum și a unui sistem de simulare a examinării; 
13.4. emiterea certificatelor de competență profesională în format digital;
13.5. asigurarea interoperabilității cu platformele guvernamentale existente în vederea beneficierii de serviciile puse la dispoziție de acestea;
13.6. crearea unui mecanism de raportare și publicare a datelor statistice privind formarea și certificarea;
13.7. instituirea Registrului certificatelor de competență profesională (în continuare RCCP), interoperabil cu alte sisteme informaționale naționale și internaționale, după caz;
13.8. instituirea unui mecanism de înregistrare și verificare formală a dosarelor de excepție, în baza documentelor justificative, și va susține fluxul de analiză și adoptare a deciziei, cu comunicarea electronică a rezultatului către solicitant. 
13.9. eliberarea certificatelor în format fizic și a duplicatelor acestora;
14. SI e‑CCP va acoperi procesele de formare inițială și continuă, testarea teoretică, eliberarea, suspendarea, retragerea și/sau anularea certificatelor de competență profesională aferente domeniului transporturilor rutiere și activităților conexe. Sistemul este interoperabil cu serviciile guvernamentale comune pentru autentificare, semnătură, plăți, jurnalizare, stocare, emiterea de notificări și livrare de documente.
15. Principiile fundamentale pe baza cărora va fi proiectat și implementat SI e-CCP sunt:
15.1. principiul legalității - crearea și exploatarea sistemului sunt conforme cu legislația națională și tratatele internaționale la care Republica Moldova este parte;
15.2. principiul securității, integrității și confidențialității - sistemul se proiectează, se dezvoltă, se configurează și se exploatează astfel încât să asigure securitatea datelor personale prin măsuri tehnice și organizatorice, integrate din faza de concepere a soluției și aplicate implicit, prevenind accesul neautorizat, pierderea sau distrugerea acestora;
15.3. principiul interoperabilității - sistemul se integrează cu alte sisteme și registre de stat prin intermediul platformei guvernamentale de interoperabilitate;
15.4. principiul accesibilității - sistemul este disponibil continuu, documentația și interfețele sunt concepute astfel încât să faciliteze accesul și utilizarea facilă a serviciilor, iar procedurile sunt simplificate pentru a reduce barierele birocratice;
15.5. principiul neutralității tehnologice - sistemul este conceput în baza standardelor deschise și tehnologiilor interoperabile astfel încât să poată funcționa pe diferite infrastructuri hardware și software, și să permită dezvoltări ulterioare evitând dependențe tehnologice de furnizori specifici;
15.6. principiul modularității și extensibilității - sistemul este proiectat modular, prin module funcționale corespunzătoare contururilor funcționale, cu granițe clare și interfețe interne documentate, permițând dezvoltări ulterioare fără afectarea integrității sistemului. Organizarea pe niveluri prevăzută în prezentul Concept reprezintă o structurare logică a componentelor și responsabilităților și nu impune separarea soluției în aplicații/subsisteme distincte. În același timp, funcționalitățile SI e-CCP se realizează modular, prin module funcționale corespunzătoare contururilor funcționale, cu interfețe interne controlate.
15.7. principiul transparenței – sistemul permite publicarea informației general accesibile, cu excepția informației recunoscute ca fiind confidențială, în modul stabilit de legislație, iar activitatea sistemului poate fi auditată.
Capitolul II.
SPAȚIUL JURIDICO-NORMATIV AL FUNCȚIONĂRII SI e-CCP 
16. Spațiul juridico-normativ al SI e‑CCP reprezintă totalitatea actelor normative și standardelor care reglementează dezvoltarea și funcționarea sistemului. Acesta include atât cadrul general de reglementare a sistemelor informaționale de stat și a protecției datelor cu caracter personal, cât și norme specifice domeniului transporturilor rutiere și formării profesionale.
17. Cadrul normativ al SI e-CCP este constituit din:
17.1. Tratate internaționale la care Republica Moldova este parte, care include:
17.1.1. Acordul european privind transportul rutier internațional de mărfuri periculoase (ADR) din 30 septembrie 1957, adoptat la Geneva la 28 octombrie 1993;
17.1.2. Convenția vamală privind transportul internațional de mărfuri sub acoperirea carnetelor TIR (Convenția TIR 1975);
17.1.3. Protocolul referitor la Conferința Europeană a Miniștrilor de Transport din 17 octombrie 1953;
17.1.4. Acordul privind transportul internațional ocazional de călători cu autocarul şi autobuzul (Acordul INTERBUS), semnat la 28 septembrie 2000, la Bruxelles;
17.1.5. Protocolul la Acordul privind transportul internațional ocazional de călători cu autocarul și autobuzul (Acordul INTERBUS), semnat la Bruxelles la 28 septembrie 2000, referitor la serviciile internaționale regulate și serviciile internaționale regulate speciale de transport de călători cu autocarul și autobuzul, semnat la Bruxelles la 21 decembrie 2012;
17.1.6. Tratatul cu privire la Sistemul european de informații privind vehiculele și permisele de conducere (EUCARIS), semnat la Luxemburg la 29 iunie 2000.
17.2. Legislația națională, care include:
17.2.1. Constituția Republicii Moldova;
17.2.2. Codul transporturilor rutiere nr. 150/2014;
17.2.3. Codul educației nr. 152/2014;
17.2.4. Legea nr. 142/2018 cu privire la schimbul de date si interoperabilitate;
17.2.5. Legea nr. 234/2021 cu privire la serviciile publice
17.2.6. Legea nr. 467/2003 cu privire la informatizare și la resursele informaționale de stat;
17.2.7. Legea nr. 71/2007 cu privire la registre;
17.2.8. Legea nr. 124/2022 cu privire la identificarea electronică si serviciile de încredere;
17.2.9. Legea nr. 195/2024 privind protecția datelor cu caracter personal;
17.2.10. Legea nr. 48/2023 privind securitatea cibernetica;
17.2.11. Hotărârea Guvernului nr.650/2023 cu privire la aprobarea Strategiei de transformare digitală a Republicii Moldova pentru anii 2023-2030;
17.2.12. Hotărârea Guvernului nr.326/2025 cu privire la aprobarea Programului național de siguranță rutieră pentru anii 2025-2030
17.2.13. Hotărârea Guvernului nr. 128/2014 privind platforma tehnologică guvernamentală comună (MCloud);
17.2.14. Hotărârea Guvernului nr. 405/2014 privind serviciul electronic guvernamental integrat de semnătură electronică (MSign);
17.2.15. Hotărârea Guvernului nr. 1090/2013 privind serviciul electronic guvernamental de autentificare și control al accesului (MPass);
17.2.16. Hotărârea Guvernului nr. 708/2014 privind serviciul electronic guvernamental de jurnalizare (MLog);
17.2.17. Hotărârea Guvernului nr. 376/2020 cu privire la serviciul guvernamental de notificări electronice (MNotify);
17.2.18. Hotărârea Guvernului nr. 211/2019 privind platforma de interoperabilitate (MConnect);
17.2.19. Hotărârea Guvernului nr. 323/2021 pentru aprobarea Conceptului Sistemului informațional „Catalogul semantic” și a Regulamentului privind modul de ținere a Registrului format de Sistemul informațional „Catalogul semantic”;
17.2.20. Hotărârea Guvernului nr. 562/2006 privind crearea sistemelor și resurselor informaționale automatizate de stat;
17.2.21. Hotărârea Guvernului nr. 414/2018 cu privire la măsurile de consolidare a centrelor de date în sectorul public și de raționalizare a administrării sistemelor informaționale de stat;
17.2.22. Hotărârea Guvernului nr.1141/2017 pentru aprobarea Regulamentului privind modalitatea de aplicare a semnăturii electronice pe documentele electronice de către funcționarii persoanelor juridice de drept public în cadrul circulației electronice ale acestora; 
17.2.23. Hotărârea Guvernului nr. 305/2024 cu privire la platforma de găzduire și partajare a documentelor (MDocs);
17.2.24. Hotărârea Guvernului nr. 677/2025 cu privire la consolidarea accesului la serviciile publice prin Portalul guvernamental integrat EVO;
17.2.25. Hotărârea Guvernului nr. 562/2025 cu privire la modul de realizare a obligațiilor de asigurare a securității cibernetice de către furnizorii de servicii în sectoarele critice;
17.2.26. Hotărârea Guvernului nr. 126/2020 pentru aprobarea Conceptului tehnic privind Sistemul de management integrat în domeniul transportului rutier;
17.2.27. HG nr. 170/2023 cu privire la aprobarea Regulamentului de organizare și funcționare a unităților de formare profesională a conducătorilor de vehicule și a Regulamentului de organizare și funcționare a unităților de formare profesională a personalului din domeniul transportului rutier;
17.2.28. Hotărârea Guvernului nr. 152/2021 cu privire la aprobarea Conceptului serviciului guvernamental de livrare (MDelivery);
17.2.29. Ordinul ministrului dezvoltării informaționale nr. 78/2006 cu privire la aprobarea reglementării tehnice „Procesele ciclului de viață al software-ului” RT 38370656 - 002:2006;
17.2.30. Ordinul ministrului dezvoltării informaționale nr. 94 din 17 septembrie 2009 cu privire la probarea unor reglementări tehnice.
17.2.31. Ordinul Ministerului Infrastructurii și Dezvoltării Regionale nr.152 din 26.08.2025 cu privire la aprobarea Programelor de formare profesională a adulților din domeniul transporturilor rutiere și activităților conexe.
17.2.32. Ordinul Comun al MEC și MIDR nr.126/1065 din 04.09.2023 cu privire la aprobarea Programelor de formare profesională a conducătorilor auto care transportă mărfuri și persoane în trafic național și/sau internațional.
17.3. Standarde tehnice naționale:
17.3.1 Standardul Republicii Moldova SM EN ISO 9001:2015 „Sisteme de management al calității. Cerințe”;
17.3.2. Standardul Republicii Moldova SM ISO/CEI/IEEE 15288:2015 „Ingineria sistemelor și software-ului. Procesele ciclului de viață ale sistemului”;
17.3.3. Standardul Republicii Moldova SM EN ISO/IEC 27002:2017 „Tehnologia informației. Tehnici de securitate. Cod de bună practică pentru managementul securității informației”;
17.3.4. Standardul Republicii Moldova SM ISO/IEC 27005:2018 „Tehnologia informației. Tehnici de securitate. Managementul riscului securității informație
Capitolul III.
SPAȚIUL FUNCȚIONAL AL SISTEMULUI
18. În sensul prezentului Concept, SI e-CCP  îndeplinește următoarele funcții de bază:
18.1. Gestionarea conturilor de utilizator. Presupune crearea, modificarea și dezactivarea acestora, asigurând accesul utilizatorilor prin serviciul guvernamental de autentificare și control al accesului (MPass) sau prin intermediul credențialelor locale (nume utilizator și parolă), cu utilizarea obligatorie a autentificării în doi pași. inclusiv pentru persoanele fizice străine;
18.2. Controlul accesului la resursele informaționale și funcționalitățile SI e-CCP aflate în administrarea posesorului, cu atribuirea și administrarea drepturilor diferențiate în funcție de rolul utilizatorului în sistem, potrivit principiului necesității de a cunoaște și al minimizării privilegiilor;
18.3. Comunicarea electronică între utilizatorii sistemului. Presupune transmiterea mesajelor între candidați și unitățile de formare, între unitățile de formare și ANTA, precum și difuzarea comunicărilor oficiale către categoriile relevante de destinatari;
18.4. Generarea și expedierea, prin intermediul serviciului guvernamental de notificare electronică (MNotify), a notificărilor automate privind evenimentele semnificative din cadrul sistemului, inclusiv confirmările înscrierilor, programările la examinare, rezultatele obținute, emiterea certificatelor și alertele privind expirarea validității certificatelor;
18.5. Jurnalizarea evenimentelor. Presupune înregistrarea tuturor acțiunilor și evenimentelor relevante efectuate în sistem, în scopul asigurării auditului, cu transmiterea jurnalelor de activitate către serviciul guvernamental de jurnalizare (MLog). SI e-CCP jurnalizează, de asemenea, la nivel local, evenimentele tehnice necesare funcționării, monitorizării și diagnosticării sistemului. Nivelul tehnic de detaliu și categoriile suplimentare de evenimente jurnalizate pot fi configurate prin opțiunile de administrare, fără a afecta obligația de păstrare a urmei de audit pentru operațiunile relevante din punct de vedere juridic, operațional și al securității informaționale.
18.6. Implementarea politicilor de securitate pentru serviciile web expuse. Autentificarea, autorizarea, criptarea comunicațiilor și protecția împotriva atacurilor cibernetice se va efectua în conformitate cu cerințele minime obligatorii de securitate cibernetică aprobate prin Hotărârea Guvernului nr. 562/2025;
18.7. Asigurarea interoperabilității cu sistemele informaționale de stat prin intermediul platformei de interoperabilitate (MConnect), în vederea schimbului automatizat de date cu alte resurse informaționale relevante;
18.8. Administrarea sistemului. Funcția presupune gestionarea nomenclatoarelor și clasificatoarelor, configurarea parametrilor de funcționare, monitorizarea performanței, gestionarea șabloanelor de documente și rapoarte, precum și efectuarea operațiunilor de salvare și restaurare a datelor;
18.9. Evidența unităților de formare profesională a personalului din domeniul transporturilor rutiere și a formatorilor din programele acreditate care activează în cadrul acestora, cu posibilitatea actualizării datelor de identificare și de contact. Aceasta nu substituie procedurile de autorizare stabilite de legislație;
18.10. Gestionarea candidaților și a traseului de formare profesională, de la înscrierea la cursul de instruire până la finalizarea ciclului de formare și admiterea la examinare, cu înregistrarea electronică a prezenței și a rezultatelor evaluărilor intermediare;
18.11. Înregistrarea dosarelor, verificarea documentelor justificative, adoptarea deciziilor și stabilirea statutului de eligibilitate, consumat de modulele de examinare și certificare.
18.12. Administrarea băncii de întrebări pentru examinarea teoretică. Include crearea, clasificarea, validarea statistică și actualizarea periodică a itemilor de examinare;
18.13. Organizarea și desfășurarea examinării teoretice în condiții de securitate și obiectivitate. Se realizează prin generarea aleatorie a variantelor de teste, cronometrarea sesiunilor, evaluarea automată a răspunsurilor și consemnarea electronică a rezultatelor;
18.14. Emiterea certificatelor de competență profesională în format electronic, cu atribuirea unui număr unic, cu aplicarea semnăturii electronice calificate prin serviciul MSign și cu generarea codului de verificare pentru validarea autenticității,  precum și expunerea acestuia în Cabinetul personal de pe Portalul guvernamental integrat EVO (aplicația guvernamentală integrată a serviciilor electronice EVO și Portalul guvernamental al cetățeanului);
18.15. Furnizarea informațiilor către Modulul evidență tipărire/confecționare;
18.16. Verificarea autenticității și validității certificatelor de competență profesională se va realiza prin: 
18.16.1. interfața publică, pentru setul minim de date destinat publicului; 
18.16.2. interfața autentificată ori interogarea extinsă, pentru ANTA și autoritățile competente, în limitele rolului și ale temeiului legal; 
18.16.3. servicii electronice pentru sisteme externe autorizate;
18.17. Generarea rapoartelor statistice și de analiză, inclusiv identificarea anomaliilor și a tiparelor atipice în procesul de examinare.
19. SI e-CCP este organizat în contururi funcționale, corelate cu modulele tehnice de implementare a acestora, în modul descris în tabelul nr.1:
Tabelul 1. Corelarea contururilor funcționale cu modulele de implementare
	Nr.
	Conturul funcțional
	Modulele care implementează conturul

	1
	Evidenta unităților de formare și a formatorilor
	(1) Modulul de înregistrare a unităților de formare;
(2) Modulul de evidenta a formatorilor din programele acreditate;
(3) Modulul de actualizare a datelor de contact si identificare.

	2
	Gestionare dosare candidați
	(1) Modulul de înregistrare și examinare a dosarelor inițiate;
(2) Modulul de reguli de eligibilitate și trasee;
(3) Modulul de verificare/validare documente justificative;
(4) Modulul de decizie, jurnalizare și audit al candidaților.

	3
	Integrare LMS
	(1) Modul SSO și acces direct către LMS;
(2) Modul de schimb minim de date ;
(3) Modul de confirmare eligibilității pentru examinare pe baza finalizării instruirii la distanță.

	4
	Gestionarea programelor de formare
	(1) Modulul de evidență a cursurilor planificate și în desfășurare;
(2) Modulul de înscriere a candidaților la cursuri;
(3) Modulul de confirmare electronică a prezenței;
(4) Modulul de finalizare a instruirii și generare a adeverințelor.

	5
	Simularea testării teoretice
	(1) Modul de simulare a examinării (în format similar examinării oficiale);
(2) Modul bancă de itemi oficială;
(3) Modul analitic pentru rotație/randomizare itemi.

	6
	Programarea și susținerea examenelor
	(1) Modulul de programare a sesiunilor de examinare;
(2) Modulul de verificare a identității candidatului;
(3) Modul bancă de itemi oficială
(4) Modul analitic pentru rotație/randomizare itemi.
(5) Modulul de generare aleatorie a testelor;
(6) Modulul de cronometrare și administrare a sesiunii;
(7) Modulul de evaluare automată și calculare a rezultatului.

	7
	Administrarea băncii de întrebări
	(1) Modulul de creare și editare a întrebărilor;
(2) Modulul de clasificare pe domenii tematice și categorii CCP;
(3) Modulul de validare statistică a itemilor;
(4) Modulul de activare și dezactivare a întrebărilor.

	8
	Emiterea certificatelor CCP
	(1) Modulul de generare automata a certificatului;
(2) Modulul de atribuire a numărului unic;
(3) Modulul de aplicare a semnăturii electronice MSign;
(4) Modulul de generare a codului de verificare;
(5) Modulul de notificare a titularului.

	9
	Reînnoirea și eliberarea duplicatelor
	(1) Modulul de alertare privind expirarea valabilității;
(2) Modulul de procesare a cererilor de reînnoire;
(3) Modulul de verificare a îndeplinirii condițiilor pentru reînnoire; (4) Modulul de emitere a duplicatelor.

	10
	Verificarea și validarea certificatelor
	(1) Modulul de verificare publică prin număr sau cod;
(2) Modulul de interogare pentru autorități competente;
(3) Modulul de servicii electronice pentru sisteme externe.

	11
	Raportare și analiză
	(1) Modulul de generare a rapoartelor statistice;
(2) Modulul de analiză a ratelor de promovabilitate;
(3) Modulul de detectare a anomaliilor statistice;
(4) Modulul de raportare către autoritățile competente, inclusiv, în scopul îndeplinirii obligațiilor de raportare asumate prin acte normative, acorduri internaționale sau aranjamente de cooperare.

	12
	Mesageria și notificările
	(1) Modulul de integrare cu serviciul MNotify;
(2) Modulul de comunicare internă între utilizatori;
(3) Modulul de alertare automată.

	13
	Autentificarea și controlul accesului
	(1) Modulul de autentificare prin MPass/2FA;
(2) Modulul de gestionare a rolurilor și a drepturilor de acces pentru personalul ANTA în cadrul SI e-CCP (administrare de către posesor);
(3) Modulul de gestionare a sesiunilor și a drepturilor generale de acces.

	14
	Plăți pentru emitere CCP (după caz)
	(1) Modul inițiere tranzacție și reconciliere; 
(2) Modul verificare a achitării înainte de emitere; 
(3) Modul audit financiar și raportare.

	15
	Plăți pentru examinare CCP (după caz)
	(1) Modul inițiere tranzacție și reconciliere; 
(2) Modul verificare a achitării înainte de examinare; 
(3) Modul audit financiar și raportare.

	16
	Eliberare certificat fizic și livrare (MDelivery)
	(1) Modul solicitare eliberare certificat în format fizic;
(2) Modul evidență tipărire/confectionare (prestator);
(3) Modul integrare cu MDelivery și urmărire status livrare.

	17
	Interoperabilitate cu SMI ANTA
	(1) Modul sincronizare nomenclatoare/entități relevante;
(2) Modul publicare evenimente/stări către SMI;
(3) Modul consultare statuturi prin MConnect.

	18
	Guvernanța datelor și Catalog semantic
	(1) Modul evidență active semantice (seturi de date, API, nomenclatoare);
(2) Modul înregistrare/actualizare în Catalogul semantic;
(3) Modul control acces la date.



20. Scenariile principale de utilizare a SI e-CCP, grupate pe categorii de procese, sunt:
20.1. Scenarii de autentificare și acces
20.1.1. Autentificarea tuturor categoriilor de utilizatori se realizează prin serviciul guvernamental de autentificare și control al accesului (MPass) sau, după caz, în baza credențialelor (nume utilizator și parolă), cu utilizare obligatorie a autentificării în 2 pași (2FA);
20.1.2. Politicile organizaționale interne (evidența utilizatorilor interni și atribuirea rolurilor) se aplică în SI e-CCP de către posesor.
20.1.3. Integrarea cu un serviciu de director (active directory) poate fi utilizată doar ca mecanism intern de administrare, fără a substitui autentificarea prin serviciul guvernamental de autentificare și control al accesului (MPass).
20.2. Scenarii de evidență a formării profesionale
20.2.1. Înregistrarea unității de formare profesională a personalului din domeniul transporturilor rutiere în sistem se efectuează de către personalul ANTA abilitat, prin introducerea datelor de identificare preluate din Registrul de stat al unităților de drept și a informațiilor privind autorizația de funcționare emisă conform legislației, sistemul generând automat profilul unității și notificând conducătorul desemnat despre activarea contului.
20.2.2. Înregistrarea formatorilor din programele acreditate se realizează de către conducătorul unității de formare, prin indicarea datelor de identificare, a competențelor profesionale și a categoriilor pentru care formatorul este abilitat să efectueze instruirea, cu atașarea documentelor justificative în format electronic.
20.2.3. Înscrierea candidatului la cursul de formare profesională se inițiază fie de către candidat prin autentificare în sistem și selectarea unității de formare profesională a personalului din domeniul transporturilor rutiere și a cursului dorit, fie de către unitatea de formare prin introducerea datelor candidatului în urma prezentării acestuia la sediul unității.
20.2.4. Confirmarea prezenței la sesiunile de instruire se efectuează de către formatorul responsabil, prin marcarea electronică a participanților la fiecare sesiune de instruire, cu înregistrarea datei, a orei și a temei abordate, sistemul calculând automat gradul de participare al fiecărui candidat.
20.2.5. Finalizarea instruirii și confirmarea eligibilității pentru examinare se realizează automat de către sistem la îndeplinirea cerințelor legale, cu generarea adeverinței de absolvire semnate electronic de formator și de conducătorul unității de formare profesională a personalului din domeniul transporturilor rutiere.
20.2.6. Depunerea dosarului electronic de către candidat, validarea documentelor și adoptarea deciziei în SI e-CCP. Statutul rezultat (admis la examinare fără instruire, scutit de instruire și examinare) este utilizat automat de modulele de programare la examinare și de emitere a certificatului.
20.3 Scenariul Instruire la distanță prin LMS integrat:
20.3.1. Candidatul se autentifică în SI e-CCP prin mecanismul de autentificare acceptat (SSO).
20.3.2. Candidatul selectează cursul electronic din interfața SI e-CCP și accesează cursul/activitatea din LMS prin acces direct.
20.3.3. LMS înregistrează progresul candidatului și generează statutul de finalizare (și, după caz, raport/certificat de finalizare).
20.3.4. SI e-CCP confirmă finalizarea instruirii prin recepționarea automată a statutului de finalizare generată de subsistemul LMS.
20.3.5. Operațiunile sunt jurnalizate, iar dovada finalizării se păstrează conform politicii de retenție.
20.4. Scenarii de examinare
20.4.1. Programarea la examinare se inițiază de către candidatul care a finalizat instruirea, prin selectarea datei și a intervalului orar din calendarul sesiunilor disponibile, sistemul verificând automat îndeplinirea condițiilor de eligibilitate și confirmând programarea prin notificare electronică.
20.4.2. Sistemul oferă și funcționalitate de simulare a examinării teoretice, utilizând aceeași bancă de întrebări ca în cazul testării oficiale. Rezultatul simulării se prezintă în formă agregată (scor/calificativ). 
20.4.3. Desfășurarea examinării teoretice are loc în locația fizică securizată aflată sub autoritatea ANTA, special amenajată pentru asigurarea condițiilor de obiectivitate și prevenire a fraudei. La prezentarea candidatului, examinatorul ANTA verifică identitatea prin compararea documentului de identitate, inclusiv versiunii digitale a acestuia, generate prin intermediul aplicației guvernamentale integrate a serviciilor electronice (EVO), cu datele din sistem, după care candidatul este direcționat către ghișeul alocat. 
20.4.4. Sistemul generează aleatoriu varianta de test din banca de întrebări validate, cu respectarea parametrilor și regulilor de structurare stabilite prin metodologia de examinare aprobată de autoritatea competentă și configurate în SI e-CCP în condițiile Regulamentului. 
20.4.5. Pe durata sesiunii, accesul candidatului la alte aplicații sau resurse este restricționat prin configurația tehnică a echipamentului, iar timpul de răspuns este cronometrat automat. La expirarea timpului alocat sau la finalizarea testului de către candidat, sistemul calculează instantaneu rezultatul și îl afișează pe ecran.
20.4.5. Consemnarea rezultatului examinării se realizează automat prin generarea procesului-verbal electronic care conține datele candidatului, întrebările administrate, răspunsurile date, punctajul obținut și calificativul acordat, documentul fiind semnat electronic de către examinatorul care a supravegheat sesiunea și arhivat în sistem.
20.4.6. Contestarea rezultatului examinării se depune prin intermediul SI e-CCP, în condițiile și termenele stabilite prin Regulament și acte departamentale privind desfășurarea examinării și soluționarea contestațiilor. SI e-CCP asigură evidența depunerii, trasabilitatea verificărilor, asocierea probelor relevante și comunicarea deciziei.
20.5. Scenarii de certificare
20.5.1. Emiterea certificatului de competență profesională se realizează automat de către sistem în urma promovării examenului teoretic, prin generarea documentului electronic care conține datele titularului, categoria de transport (după caz) pentru care se acordă competența, tipul calificării obținute, data emiterii și data expirării (după caz). Certificatului i se atribuie un număr unic, i se aplică semnătura electronică calificată prin serviciul MSign și i se generează codul de verificare pentru validarea autenticității. Titularul este notificat automat prin canalele de comunicare înregistrate în sistem.
20.5.2. Descărcarea certificatului de către titular se realizează prin accesarea secțiunii personale din sistem, certificatul fiind disponibil în format PDF semnat electronic, cu posibilitatea verificării semnăturii prin instrumentele standard ale MSign.
20.5.3. Verificarea publică a autenticității certificatului se realizează prin interfața publică a sistemului, accesibilă fără autentificare, prin introducerea numărului certificatului sau prin scanarea codului de verificare, sistemul afișând informații minime necesare privind valabilitatea documentului (statut, data emiterii, data expirării, categoria și tipul calificării), fără publicarea datelor cu caracter personal. Datele complete privind titularul se furnizează doar utilizatorilor autorizați, prin interfață autentificată sau servicii de interogare dedicate.
20.5.4. Notificarea privind expirarea certificatului se transmite automat titularului cu 90, 60 și 30 de zile înainte de data expirării, prin canalele de comunicare înregistrate, cu indicarea condițiilor pentru reînnoire și a pașilor de urmat.
20.5.5. Eliberarea duplicatului certificatului în format fizic se realizează la cererea titularului, în cazul pierderii, deteriorării sau furtului certificatului, prin completarea declarației pe proprie răspundere și achitarea tarifului stabilit.
20.5.6. SI e-CCP înregistrează cererea, verifică eligibilitatea și plata, generează și transmite către autoritatea competentă comanda de emitere a duplicatului, cu același termen de valabilitate ca documentul înlocuit.
CAPITOLUL IV.
SPAȚIUL ORGANIZAȚIONAL
21. Spațiul organizațional al SI e-CCP este:
21.1. Proprietarul SI e-CCP este statul Republica Moldova, care își exercită dreptul de proprietate, gestiune și utilizare a datelor resurselor informaționale de stat.
21.2. Posesorul SI e-CCP este Agenția Națională Transport Auto (ANTA), în calitate de autoritate responsabilă de reglementarea și supravegherea activităților de formare profesională în domeniul transportului rutier. ANTA asigură condițiile juridice, financiare și organizatorice pentru crearea, dezvoltarea și funcționarea sistemului.
21.3. Deținătorul SI e-CCP este Agenția Națională Transport Auto (ANTA), și în această calitate asigură gestionarea operațională și păstrarea datelor în conformitate cu legislația. ANTA desemnează persoane responsabile pentru administrarea de sistem și pentru relația cu administratorul tehnic.
21.4. Administratorul tehnic este Instituția Publică „Serviciul Tehnologia Informației și Securitate Cibernetică” (STISC), care asigură administrarea tehnică a sistemului în conformitate cu prevederile Hotărârii Guvernului nr. 414/2018 privind măsurile de consolidare a centrelor de date în sectorul public și de optimizare a infrastructurii pentru găzduirea sistemelor informaționale de stat, inclusiv:
21.4.1. găzduirea pe platforma tehnologică guvernamentală comună (MCloud);
21.4.2. mentenanța infrastructurii;
21.4.3. gestionarea incidentelor de securitate;
21.4.4. asigurarea continuității funcționării.
21.5. Utilizatori ai SI e-CCP sunt:
21.5.1. Registratorii de date;
21.5.2. Furnizorii de date;
21.5.3. Destinatarii de date.
21.6. Registratori în cadrul SI e-CCP sunt:
21.6.1. Agenția Națională Transport Auto, care asigură introducerea, actualizarea și corectitudinea datelor oficiale privind certificatele de competență profesională emise, precum și validarea datelor introduse de alte categorii de utilizatori;
21.6.2. Unitățile de formare profesională în domeniul transporturilor rutiere, care înregistrează și actualizează datele despre cursanți și programele de formare;
21.7. Furnizorii de date pentru SI e-CCP sunt:
21.7.1. Unitățile de formare profesională a personalului din domeniul transporturilor rutiere, care transmit datele privind candidații înscriși, instruirea efectuată și formatorii din programele acreditate;
21.7.2. Candidații la obținerea certificatului de competență profesională, care furnizează datele personale de contact și/sau confirmă corectitudinea informațiilor preluate din sistemele externe;
21.7.2. Agenția Servicii Publice, prin intermediul platformei de interoperabilitate (MConnect), care asigură furnizarea datelor din Registrul de stat al populației, Registrul de stat al unităților de drept și Registrul de stat al conducătorilor de vehicule;
21.8. Destinatarii datelor din cadrul SI e-CCP sunt:
21.8.1. Titularii certificatelor de competență profesională, care accesează datele proprii și documentele emise pe numele lor;
21.8.2. Unitățile de formare profesională a personalului din domeniul transporturilor rutiere, care accesează datele privind candidații înscriși și istoricul formării acestora;
21.8.3. Agenția Națională Transport Auto, care accesează datele din sistem în scopul exercitării atribuțiilor de reglementare și supraveghere;
21.8.4. Autoritățile de control în domeniul transporturilor rutiere, care accesează datele necesare verificării valabilității certificatelor în cadrul acțiunilor de control;
21.8.5. Angajatorii și operatorii de transport, care verifică autenticitatea și valabilitatea certificatelor prezentate de conducătorii auto;
21.8.6. Publicul general, care accesează informații ce pot fi făcute publice, în conformitate cu legislația privind protecția datelor cu caracter personal și cea care reglementează accesul la informații;
21.9. Schimbul de date între SI e-CCP și sistemele informaționale externe se realizează prin intermediul platformei de interoperabilitate (MConnect), în conformitate cu prevederile Legii nr. 142/2018 cu privire la schimbul de date și interoperabilitate.
22. Categoriile de utilizatori și rolurile lor în sistem
22.1. Utilizatorii SI e-CCP se clasifică în următoarele categorii:
22.1.1. Utilizatori interni ai ANTA, care accesează sistemul în virtutea atribuțiilor de serviciu, și sunt autentificați prin serviciul guvernamental MPass;
22.1.2. Utilizatori externi autentificați, care accesează sistemul prin serviciul guvernamental de autentificare și control al accesului (MPass) sau în baza credențialelor oferite (login și parolă);
22.1.3. Utilizatori externi neautentificați, care accesează exclusiv interfețele publice ale sistemului pentru consultarea informațiilor generale.
22.2. În cadrul SI e-CCP sunt definite următoarele roluri, cu drepturile și responsabilitățile aferente, conform tabelului nr.2:
Tabelul 2 – Rolurile utilizatorilor și atribuțiile acestora
	Nr.
	Rol
	Descrierea rolului si atribuțiile principale

	1
	Administrator de sistem
	Configurarea sistemului; gestionarea nomenclatoarelor; administrarea conturilor utilizatorilor interni; monitorizarea performanței; gestionarea operațiunilor de salvare/restaurare a datelor; analiza jurnalelor de audit.

	2
	Expert metodolog
	Elaborarea și actualizarea întrebărilor din banca de întrebări; clasificarea itemilor pe domenii tematice; analiza indicatorilor statistici de dificultate și putere de discriminare; stabilirea parametrilor de generare a testelor și pragurilor de promovare.

	3
	Examinator ANTA
	Supravegherea desfășurării sesiunilor de examinare; verificarea identității candidaților; gestionarea incidentelor apărute în timpul examinării; semnarea electronică a proceselor-verbale de examinare; raportarea neregulilor constatate.

	4
	Auditor
	Analiza jurnalelor de activitate și rapoartelor de audit; identificarea anomaliilor statistice și posibilelor tentative de fraudă; verificarea conformității operațiunilor; elaborarea rapoartelor de audit și propunerea măsurilor corective.

	5
	Operator suport
	Procesarea solicitărilor de asistentă; oferirea suportului tehnic pentru utilizarea funcționalităților sistemului; gestionarea reclamațiilor și sesizărilor utilizatorilor.

	6
	Conducător unitate de formare
	Gestionarea datelor unității de formare; administrarea listei formatorilor; planificarea cursurilor de instruire; confirmarea finalizării instruirii; accesarea rapoartelor și statisticilor.

	7
	Formator din programul acreditat
	Consultarea listei candidaților înscriși; confirmarea electronică a prezentei candidaților la sesiunile de instruire; înregistrarea rezultatelor evaluărilor; accesarea statisticilor proprii.

	8
	Candidat
	Vizualizarea și, după caz, actualizarea datelor personale; înscrierea la cursuri; consultarea istoricului de instruire; programarea la examinare; susținerea examenului; consultarea rezultatelor; descărcarea certificatelor; solicitarea duplicatului.

	9
	Autoritate de control
	Verificarea valabilității certificatelor prin introducerea numărului sau scanarea codului; interogarea bazei de date pentru verificări multiple în cadrul acțiunilor de control.

	10
	Utilizator public
	Verificarea autenticității și valabilității unui certificat prin interfața publică; consultarea listei unităților de formare înregistrate; accesarea informațiilor generale privind procesul de certificare și legislația aplicabilă în domeniul certificării competențelor profesionale.


Capitolul V
DOCUMENTELE SISTEMULUI
23. Documentele de bază ale sistemului se clasifică după cum urmează:
23.1. documente de intrare;
23.2. documente de ieșire;
23.3. documente tehnologice.
24. Documentele de intrare ale SI e-CCP sunt:
24.1. Documentele scanate transmise prin sistemul informațional, specificate la pct.27 din prezentul Concept, încărcate de utilizatori în formatul electronic acceptat și validate de către personalul abilitat al ANTA sau cel al unităților de formare, după caz;
24.2. Cererile de acces la resursele informaționale gestionate de ANTA, transmise de utilizatorii externi prin completarea formularelor electronice disponibile în sistem și aprobate conform procedurii stabilite;
24.3. Datele preluate automat din sistemele informaționale externe prin intermediul platformei de interoperabilitate (MConnect), și anume:
24.3.1. datele de identificare a persoanelor fizice cetățeni ai Republicii Moldova, inclusiv numărul de identificare de stat al persoanei fizice (IDNP), numele, prenumele, data nașterii și adresa de domiciliu;
24.3.2. datele de identificare a persoanelor juridice din Registrul de stat al unităților de drept, inclusiv numărul de identificare de stat al persoanei juridice (IDNO), denumirea, sediul și datele administratorului;
24.3.3. datele privind permisul de conducere din sistemul informațional „Registrul de stat al conducătorilor de vehicule" (SIA RSCV), inclusiv categoriile obținute, data expirării permisului și eventuale restricții;
24.4. Datele introduse de unitățile de formare privind persoanele fizice străine înscrise la instruire, ale căror date nu sunt disponibile prin Registrul de Stat al Populației, inclusiv datele din documentul de identitate și din permisul de conducere străin, verificate de unitatea de formare profesională a personalului din domeniul transporturilor rutiere la înrolare;
24.5. Răspunsurile candidaților la întrebările de examinare, înregistrate automat de sistem pe durata sesiunii de examinare, cu marcarea temporală a fiecărei acțiuni efectuate;
24.6. Confirmările electronice ale prezenței candidaților la sesiunile de instruire, introduse de formatorii din programele acreditate, cu indicarea datei, orei și a temei abordate;
24.7. Contestațiile rezultatelor examinării, depuse de candidați în condițiile și potrivit procedurii stabilite prin actele departamentale aprobate în temeiul pct. 8 al Regulamentului, cu indicarea motivelor contestației
24.8. Cererile de eliberare a duplicatului certificatului, depuse de titulari cu completarea declarației pe proprie răspundere.
25. Documentele de ieșire ale SI e-CCP sunt:
25.1. Notificarea privind înregistrarea unității de formare profesională a personalului din domeniul transporturilor rutiere – document electronic transmis automat conducătorului unității la crearea profilului în sistem, conținând datele de acces și instrucțiunile de utilizare a funcționalităților disponibile;
25.2. Notificarea privind înscrierea la cursul de formare – document electronic transmis candidatului la confirmarea înscrierii, conținând datele cursului, perioada de desfășurare și datele de contact ale unității de formare profesională a personalului din domeniul transporturilor rutiere;
25.3. Adeverința de absolvire a cursului de formare profesională – document electronic semnat de formatorul responsabil și de conducătorul unității de formare profesională a personalului din domeniul transporturilor rutiere, care atestă parcurgerea integrală a programului de instruire de către candidat și îndeplinirea condițiilor de admitere la examinare;
25.4. Notificarea privind eligibilitatea pentru examinare – document electronic transmis candidatului care a finalizat instruirea, conținând confirmarea dreptului de a se programa la sesiunile de examinare disponibile;
25.5. Confirmarea programării la examen – document electronic transmis candidatului la efectuarea programării, conținând data, ora, locația și instrucțiunile privind prezentarea la sesiunea de examinare;
25.6. Procesul-verbal al sesiunii de examinare – document electronic generat automat la finalizarea examinării, conținând datele de identificare ale candidatului, identificatorul sesiunii și al postului de lucru, lista întrebărilor administrate cu răspunsurile date și indicarea corectitudinii acestora, punctajul total obținut, calificativul acordat și semnătura electronică a examinatorului care a supravegheat sesiunea;
25.7. Certificatul de competență profesională in format digital - document electronic oficial care atestă competența profesională a conducătorului auto pentru specializarea cerută, conținând numărul unic, datele de identificare ale titularului, categoria de transport (după caz) și tipul calificării, data emiterii și data expirării, codul de verificare și semnătura electronică calificată aplicată prin serviciul MSign;
25.8. Certificatul de competență profesională în format fizic - document pe suport material (card sau formular securizat), emis la cererea titularului în baza certificatului electronic înregistrat în sistem, conținând numărul unic, datele de identificare ale titularului, categoria de transport (după caz), tipul calificării, data emiterii și data expirării, precum și elemente de securitate vizuale și codul de verificare pentru validarea autenticității prin SI e-CCP. Emiterea certificatului fizic este condiționată de achitarea tarifului stabilit.
25.9. Notificarea privind emiterea certificatului digital - document electronic transmis titularului la finalizarea procesului de emitere, conținând confirmarea disponibilității certificatului pentru descărcare și instrucțiunile de utilizare;
25.10. Notificarea privind expirarea certificatului – document electronic transmis titularului cu 90, 60 și 30 de zile înainte de data expirării valabilității certificatului deținut, conținând avertizarea privind necesitatea reînnoirii și condițiile care trebuie îndeplinite;
25.11. Duplicatul certificatului de competență profesională – document fizic emis în locul certificatului fizic pierdut, deteriorat sau furat, conținând aceleași date ca documentul înlocuit, cu adăugarea mențiunii „DUPLICAT" și a numărului duplicatului;
25.12. Rapoarte statistice și de activitate, generate de sistem la solicitarea utilizatorilor autorizați sau în mod programat, cuprinzând:
25.12.1. raportul privind activitatea unității de formare profesională a personalului din domeniul transporturilor rutiere, cu indicarea numărului de candidați instruiți, a cursurilor desfășurate și a rezultatelor obținute;
25.12.2. raportul privind ratele de promovabilitate, detaliat pe unități de formare, pe categorii de certificare și pe perioade de referință;
25.12.3. raportul privind certificatele emise, reînnoite, expirate și anulate;
25.12.4. raportul privind anomaliile statistice identificate de modulul de analiză;
25.12.5. raportul de audit privind accesările și operațiunile efectuate în sistem.
26. Documentele tehnologice ale SI e-CCP sunt:
26.1. Înscrisurile electronice semnate digital, inclusiv certificatele emise, procesele-verbale de examinare și adeverințele de absolvire, stocate în sistem cu garantarea integrității și autenticității prin mecanisme criptografice;
26.2. Șabloanele documentelor utilizate pentru generarea automată a actelor emise de sistem:
26.2.1. șabloanele certificatelor de competență profesională;
26.2.2. șablonul adeverinței de absolvire a cursului de calificare inițială;
26.2.3. șablonul adeverinței de absolvire a cursului de formare periodică;
26.2.4. șablonul procesului-verbal de examinare;
26.2.5. șablonul notificărilor transmise utilizatorilor;
26.2.6. Formularele electronice utilizate pentru colectarea datelor de la utilizatori:
26.2.6.1. Formularul e-CCP-001: Cererea de înregistrare a unității de formare profesională a personalului din domeniul transporturilor rutiere;
26.2.6.2. Formularul e-CCP-002: Cererea de eliberare a certificatului;
26.2.6.3. Formularul e-CCP-003: Cererea de eliberare a duplicatului certificatului;
26.2.6.4. Formularul e-CCP-004: Formularul de înscriere la cursul de formare profesională;
26.2.6.5. Formularul e-CCP-005: Fișa de prezență la sesiunile de instruire;
26.2.6.6. Formularul e-CCP-006: Cererea de programare la sesiunea de examinare;
26.2.6.7. Formularul e-CCP-007: Contestația rezultatului examinării;
26.2.6.8. Formularul e-CCP-008: Fișa de înregistrare a formatorului autorizat;
26.2.6.9. Formularul e-CCP-09: Declarația pe proprie răspundere pentru eliberarea duplicatului;
26.2.7. Jurnalele de audit și fișierele de evidență a activității, conținând înregistrarea cronologică a tuturor acțiunilor efectuate de utilizatori și de componentele sistemului, cu indicarea marcajului temporal, a identificatorului utilizatorului, a adresei de acces, a tipului de acțiune, a obiectului afectat și a rezultatului operațiunii;
26.2.8. Fișierele de configurare și parametrizare a sistemului, incluzând regulile de generare a testelor, pragurile de promovare, parametrii de notificare și celelalte setări care guvernează comportamentul aplicației;
26.2.9. Rapoartele generate automat de sistem, stocate în format arhivabil pentru consultare ulterioară.
27. În cadrul SI e-CCP, următorii utilizatorii transmit următoarele categorii de documente în format electronic:
27.1. Unitate de formare profesională a personalului din domeniul transporturilor rutiere:
27.1.1 Extras din registrul de stat;
27.1.2. Documente privind dotarea tehnică și baza materială;
27.1.3. Documente justificative pentru formatorii din programele acreditate;
27.2 Candidatul, indiferent de cetățenie:
27.2.1. Declarație pe proprie răspundere privind pierderea/deteriorarea/furtul certificatului fizic;
27.2.2. Documente justificative, dacă este cazul.
27.3. Candidatul persoană fizică străină:
27.3.1. Copia documentului de identitate
27.3.2. Copia permisului de conducere străin, cu traducere legalizată, dacă este cazul.
Capitolul VI
SPAȚIUL INFORMAȚIONAL AL SISTEMULUI
28. SI e-CCP va gestiona următoarele obiecte informaționale, necesare pentru îndeplinirea funcțiilor prevăzute de prezentul Concept:
28.1. Utilizator – obiect informațional care conține totalitatea datelor referitoare la persoanele fizice și juridice înregistrate în sistem, inclusiv:
28.1.1. identificatorul obiectului informațional „Utilizator” - numărul de identificare de stat al persoanei fizice (IDNP) din Registrul de stat al populației sau, după caz, identificatorul intern atribuit de sistem pentru persoanele străine;
28.1.2. metoda de autentificare utilizată;
28.1.3. numele și prenumele persoanei fizice sau denumirea persoanei juridice;
28.1.4. datele de contact, inclusiv adresa de poștă electronică și numărul de telefon;
28.1.5. rolul sau rolurile atribuite în cadrul sistemului;
28.1.6. statutul contului, cu valorile posibile: activ, suspendat sau dezactivat;
28.1.7. data și ora creării contului;
28.1.8. data și ora ultimei autentificări;
28.1.9. istoricul modificărilor datelor contului.
28.2. Unitatea de formare profesională a personalului din domeniul transporturilor rutiere este obiectul informațional care conține datele referitoare la entitățile juridice ale căror programe de formare profesională în domeniul transporturilor rutiere și conexe au fost acreditate/autorizate provizoriu, inclusiv:
28.2.1. identificatorul obiectului informațional „Unitatea de formare profesională a personalului din domeniul transporturilor rutiere” - numărul de identificare de stat al unității de drept (IDNO) din Registrul de stat al unităților de drept;
28.2.2. denumirea oficială și denumirea prescurtată, după caz;
28.2.3. adresa sediului și adresele punctelor de lucru, dacă există;
28.2.4. datele de contact, inclusiv numărul de telefon, adresa de poștă electronică și adresa paginii web;
28.2.5. confirmarea privind programele autorizate provizoriu / acreditate sau coordonate;
28.2.6. categoriile de certificare pentru care unitatea este acreditată să desfășoare instruirea;
28.2.7. lista formatorilor din programele acreditate ai unității;
28.2.8. statutul unității în sistem, cu valorile posibile: activ, suspendat sau dezactivat;
28.2.9. istoricul activității și al modificărilor efectuate.
28.3. Formatorul – obiect informațional care conține datele despre persoanele fizice abilitate să desfășoare instruire pentru programele acreditate în cadrul unităților de formare profesională, inclusiv:
28.3.1. numărul de identificare de stat al persoanei fizice;
28.3.2. numele și prenumele;
28.3.3. datele de contact;
28.3.4. unitatea sau unitățile de formare de care aparține;
28.3.5. categoriile de certificare pentru care este autorizat să presteze instruire;
28.3.6. datele privind competențele profesionale și experiența în domeniu;
28.3.7. statutul formatorului, cu valorile posibile: activ, suspendat sau dezactivat;
28.3.8. istoricul activității de instruire desfășurate.
28.4. Candidatul – obiect informațional care conține datele referitoare la persoanele fizice care solicită obținerea certificatului de competență profesională, inclusiv:
28.4.1. numărul de identificare de stat al persoanei fizice, pentru cetățenii Republicii Moldova, sau identificatorul intern atribuit de sistem pentru persoanele fizice străine;
28.4.2. numele și prenumele, preluate din Registrul de stat al populației (RSP) sau introduse de unitatea de formare, în baza documentelor justificative, pentru persoanele fizice străine;
28.4.3. data nașterii și cetățenia, dacă este alta decât cetățenia Republicii Moldova;
28.4.4. datele de contact, inclusiv adresă de poștă electronică și număr de telefon;
28.4.5. datele privind permisul de conducere, inclusiv categoriile obținute și data expirării, preluate din sistemul informațional automatizat „Registrul de stat al conducătorilor de vehicule” (SIA RSCV), sau introduse manual pentru permisele străine;
28.4.6. istoricul participării la cursurile de formare profesională;
28.4.7. istoricul sesiunilor de simulare a examinării susținute
28.4.8. istoricul sesiunilor de examinare susținute;
28.4.9. certificatele de competență profesională deținute, active și expirate;
28.4.10. metoda de autentificare utilizată pentru accesarea sistemului.
28.5. Cursul de formare profesională – obiect informațional care conține datele referitoare la cursurile de instruire organizate de unitățile de formare profesională a personalului din domeniul transporturilor rutiere, inclusiv:
28.5.1. identificatorul unic al cursului în cadrul sistemului;
28.5.2. unitatea de formare organizatoare;
28.5.3. tipul programului de formare, cu distincția între calificarea inițială și formarea periodică;
28.5.4. categoria de certificare vizată;
28.5.5. formatorul sau formatorii responsabili;
28.5.6.  data de începere și data de finalizare planificate;
28.5.7. capacitatea maximă și numărul de locuri disponibile;
28.5.8. lista candidaților înscriși;
28.5.9. statutul cursului, cu valorile posibile: planificat, în desfășurare, finalizat sau anulat;
28.5.10. programul sesiunilor de instruire.
28.5.11. curriculumurile.
28.6. Prezența la instruire – obiect informațional destinat evidenței participării candidaților la sesiunile de formare profesională, inclusiv:
28.6.1. identificatorul unic al înregistrării;
28.6.2. referința la cursul de formare;
28.6.3. referința la candidat;
28.6.4. data și ora sesiunii de instruire;
28.6.5. tipul sesiunii;
28.6.6. tema sau unitatea de curs abordată;
28.6.7. statutul prezenței, cu valorile posibile: prezent, absent sau justificat;
28.6.8. formatorul care a confirmat prezența;
28.6.9.  marcajul temporal al confirmării.
28.7. Resursa de instruire – obiect informațional care conține datele referitoare la materialele educaționale disponibile, inclusiv:
28.7.1. identificatorul unic al resursei în cadrul sistemului;
28.7.2. furnizorul resursei;
28.7.3. titlul și descrierea conținutului;
28.7.4. tipul resursei, cu valorile posibile: curs interactiv, material video, document, test de autoevaluare sau altele;
28.7.5. categoria de certificare și domeniile tematice acoperite;
28.7.6. versiunea și data ultimei actualizări;
28.7.7. statutul resursei, cu valorile posibile: publicat, în revizuire sau retras;
28.7.8. statisticile de accesare și parcurgere.
28.8. Banca de întrebări – obiect informațional care conține totalitatea itemilor utilizați pentru examinarea teoretică, care se publică integral în scop de transparență și pregătire, fără divulgarea răspunsurilor corecte și fără expunerea metadatelor metodologice sensibile. Accesul la subpoziția privind răspunsurile corecte este limitat în condițiile Regulamentului, iar publicarea în condiții de transparență nu se extinde asupra răspunsurilor corecte. Banca de întrebări pentru examinare trebuie să asigure evaluarea competențelor profesionale la toate cele trei niveluri cognitive conform taxonomiei obiectivelor educaționale. Fiecare întrebare din banca de întrebări are următoarele atribute:
28.8.1. identificatorul unic al întrebării în cadrul sistemului;
28.8.2. codul întrebării, vizibil pentru administratori;
28.8.3. textul întrebării;
28.8.4. tipul întrebării, cu valorile posibile: alegere multiplă cu răspuns unic, alegere multiplă cu răspunsuri multiple, adevărat-fals sau asociere;
28.8.5. variantele de răspuns;
28.8.6. indicarea răspunsului sau răspunsurilor corecte;
28.8.7. categoria de certificare, pentru care se aplică întrebarea;
28.8.8. domeniul tematic;
28.8.9. indicele de dificultate, calculat pe baza ratei de răspunsuri corecte;
28.8.10. puterea de discriminare a întrebării;
28.8.11. numărul de utilizări în teste și numărul de răspunsuri corecte primite;
28.8.12. statutul întrebării, cu valorile posibile: activă, în testare, dezactivată sau arhivată;
28.8.13. autorul și data creării;
28.8.14. istoricul modificărilor.
28.8.15. nivelul taxonomic, cu valorile: nivel 1 (cunoaștere), nivel 2 (aplicare), nivel 3 (integrare).
28.9. Sesiunea de examinare – obiect informațional care conține datele referitoare la organizarea sesiunilor de testare teoretică, inclusiv:
28.9.1. identificatorul unic al sesiunii în cadrul sistemului;
28.9.2. data și intervalul orar programat;
28.9.3. locația fizică securizată în care se desfășoară examinarea;
28.9.4. categoria de certificare examinată;
28.9.5. lista candidaților programați;
28.9.6. examinatorul responsabil de supraveghere;
28.9.7. statutul sesiunii, cu valorile posibile: programată, în desfășurare, finalizată sau anulată.
28.9.9. tipul sesiunii, cu valorile posibile simulare și examinare oficială
28.10. Testul de examinare – obiect informațional care conține datele referitoare la varianta de test generată pentru fiecare candidat, inclusiv:
28.10.1. identificatorul unic al testului în cadrul sistemului;
28.10.2. referința la sesiunea de examinare;
28.10.3. referința la candidat;
28.10.4. identificatorul postului de lucru utilizat;
28.10.5. lista întrebărilor selectate aleatoriu din banca de întrebări;
28.10.6. ordinea de afișare a întrebărilor și a variantelor de răspuns;
28.10.7. răspunsurile date de candidat, cu marcajul temporal pentru fiecare acțiune;
28.10.8. durata efectivă a sesiunii de testare;
28.10.9. data și ora de început și de finalizare.
28.11. Rezultatul examinării – obiect informațional care conține datele referitoare la evaluarea testului susținut de candidat, inclusiv:
28.11.1. identificatorul unic al rezultatului în cadrul sistemului;
28.11.2. referința la testul de examinare;
28.11.3. referința la candidat;
28.11.4. numărul total de întrebări administrate;
28.11.5. numărul de răspunsuri corecte;
28.11.6. punctajul procentual obținut;
28.11.7. pragul de promovare aplicat;
28.11.8. calificativul acordat, cu valorile posibile: admis sau respins;
28.11.9. data și ora finalizării evaluării;
28.11.10. semnătura electronică a examinatorului;
28.11.11. statutul contestației, dacă a fost depusă.
28.12. Certificatul de competență profesională – obiect informațional care conține datele referitoare la documentele de certificare emise, inclusiv:
28.12.1. identificatorul unic al certificatului în cadrul sistemului;
28.12.2. numărul unic al certificatului, conform regulilor de numerotare aprobate de ANTA;
28.12.3. codul de verificare pentru verificarea autenticității;
28.12.4. numele și prenumele titularului;
28.12.5. data de naștere a titularului;
28.12.6. categoria de transport pentru care se acordă competența;
28.12.7. tipul calificării, cu valorile posibile: calificare inițială (CPI) sau formare periodică (CPC);
28.12.8. data emiterii certificatului;
28.12.9. data expirării certificatului, calculată ca 5 ani de la data emiterii;
28.12.10.  codul de țară „MD”;
28.12.11. statutul certificatului, cu valorile posibile: valid, expirat, suspendat, anulat sau înlocuit;
28.12.12. referința la certificatul anterior, în cazul reînnoirilor;
28.12.13. numărul duplicatului, dacă este cazul;
28.12.14. semnătura electronică aplicată;
28.12.15. data și ora înregistrării în sistem.
28.13. Contestația – obiect informațional care conține datele referitoare la contestațiile depuse de candidați împotriva rezultatelor examinării, inclusiv:
28.13.1. identificatorul unic al contestației în cadrul sistemului;
28.13.2. referința la candidatul contestatar;
28.13.3. referința la testul și rezultatul contestate;
28.13.4. data și ora depunerii contestației;
28.13.5. motivele invocate de contestatar;
28.13.6. statutul contestației, cu valorile posibile: depusă, în analiză, admisă sau respinsă;
28.13.7. decizia comisiei de contestații și motivarea acesteia;
28.13.8. data soluționării;
28.13.9. observații suplimentare.
28.14. Clasificatoare și nomenclatoare – categorie de obiecte informaționale care conțin meta-date și liste de referință utilizate în cadrul sistemului, inclusiv:
28.14.1. nomenclatorul unităților de formare profesională înregistrate în sistem;
28.14.2. nomenclatorul formatorilor autorizați;
28.14.3. clasificatorul categoriilor de certificare a competenței profesionale;
28.14.4. clasificatorul domeniilor tematice pentru întrebările de examen;
28.14.5. clasificatorul tipurilor de programe de formare profesională;
28.14.6. nomenclatorul localităților, sincronizat cu Clasificatorul unităților administrativ-teritoriale al Republicii Moldova;
28.14.7. clasificatorul motivelor de suspendare sau de anulare a certificatelor;
28.14.8.  clasificatorul tipurilor de notificări generate de sistem;
28.14.9. clasificatorul rolurilor și al drepturilor de acces.
28.15. Jurnalele de audit – obiecte informaționale destinate înregistrării tuturor operațiunilor efectuate în sistem în scopul asigurării trasabilității și a posibilității de investigare a incidentelor, fiecare înregistrare conținând:
28.15.1. marcajul temporal al acțiunii, cu precizie de milisecundă;
28.15.2. identificatorul utilizatorului care a efectuat acțiunea;
28.15.3. adresa de rețea de la care s-a efectuat accesul;
28.15.4. tipul acțiunii efectuate;
28.15.5. obiectul informațional afectat și identificatorul acestuia;
28.15.6. valorile anterioare și ulterioare ale datelor modificate;
28.15.7. rezultatul operațiunii, cu indicarea succesului sau a erorii.
28.16. Notificările de sistem – obiecte informaționale care conțin evidența comunicărilor transmise de sistem către utilizatori, inclusiv:
28.16.1. identificatorul unic al notificării;
28.16.2. tipul notificării conform clasificatorului;
28.16.3. destinatarul sau destinatarii;
28.16.4. canalul de transmitere utilizat;
28.16.5. conținutul mesajului;
28.16.6. data și ora generării;
28.16.7. statutul livrării, cu valorile posibile: în așteptare, transmisă, livrată sau eșuată;
28.16.8. data și ora livrării sau a eșecului.
Capitolul VII
SPAȚIUL TEHNOLOGIC AL SISTEMULUI
29. SI e-CCP are la bază următoarele principii de arhitectură tehnologică generală:
29.1. SI e-CCP este proiectat conform principiilor arhitecturii modulare (monolit modular), care combină simplitatea operațională a unei aplicații unitare cu flexibilitatea unei structuri modulare interne.
29.2. Această abordare arhitecturală asigură:
29.2.1. mentenanța pe termen lung, prin izolarea modificărilor în cadrul modulului afectat;
29.2.2. extensibilitatea, prin posibilitatea de a adăuga module noi fără restructurarea celor existente;
29.2.3. operarea simplificată, prin livrarea și administrarea sistemului ca o singură unitate de implementare pe platforma tehnologică guvernamentală comună (MCloud).
29.3. Principiile arhitecturale fundamentale ale SI e-CCP sunt:
29.3.1. modularitatea - sistemul este organizat în module funcționale cu responsabilități delimitate clar, fiecare modul gestionând un domeniu coerent de funcționalitate;
29.3.2. încapsularea și proprietatea asupra datelor - fiecare modul gestionează propriile structuri de date și expune interfețe de acces către celelalte module. Accesul operațional direct la datele interne ale altui modul este interzis, cu excepția mecanismelor controlate pentru raportare/audit aprobate de posesor;
29.3.3. comunicarea prin interfețe - modulele interacționează prin interfețe interne documentate (API), astfel încât modificările interne ale unui modul să nu afecteze celelalte module;
29.3.4. coeziunea ridicată - funcționalitățile conexe sunt grupate în același modul, iar fiecare modul are o responsabilitate unică și bine definită;
29.3.5. cuplarea slabă - dependențele dintre module sunt minimizate și realizate exclusiv prin interfețe, pentru a asigura evoluția independentă a modulelor;
29.3.6. evoluție etapizată - arhitectura permite extragerea ulterioară a unor module în componente/servicii distincte, fără reproiectare majoră și fără afectarea continuității serviciului, dacă o asemenea necesitate survine din motive de performanță, securitate, cerințe organizaționale și alte fundamente tehnic-juridice.
30. Structura modulară a SI e-CCP, descrisă grafic în diagrama nr.1, cuprinde următoarele categorii de componente:
30.1. modulele funcționale, care implementează logica de afaceri specifică fiecărui domeniu (formare, examinare, certificare, raportare, administrare), cu interfețe definite pentru comunicarea cu celelalte module;
30.2. nucleul comun, care furnizează serviciile transversale utilizate de toate modulele (gestionarea identității și a accesului, notificări, jurnalizare, integrarea cu serviciile guvernamentale), expunând interfețe uniforme;
30.3. stratul de prezentare – implementează interfețele utilizator pentru diferitele categorii de utilizatori, consumând serviciile expuse de modulele funcționale;
30.3. stratul de date – asigură persistența datelor, cu separarea logică a schemelor pentru fiecare modul funcțional.
31. Organizarea logică a sistemului pe niveluri este următoarea:
31.1. nivelul de infrastructură – cuprinde resursele de calcul, stocare și rețea furnizate de platforma tehnologică guvernamentală comună (MCloud), inclusiv serverele virtuale, spațiul de stocare, mecanismele de echilibrare a încărcării și componentele de securitate perimetrală;
31.2. nivelul de date – cuprinde sistemul de gestiune a bazei de date în care sunt stocate obiectele informaționale ale sistemului, organizate în scheme logice corespunzătoare modulelor funcționale, cu mecanisme de integritate, replicare și recuperare în caz de dezastru;
31.3. nivelul de servicii aplicative, care cuprinde modulele funcționale și nucleul comun, implementând logica de afaceri a sistemului și expunând interfețe de programare pentru comunicarea internă și externă;
31.3. nivelul de integrare – cuprinde componentele responsabile de comunicarea cu sistemele informaționale externe prin intermediul platformei de interoperabilitate (MConnect), precum și cu serviciile guvernamentale partajate și cu subsistemul LMS;
31.4. nivelul de prezentare, care cuprinde interfețele destinate diferitor categorii de utilizatori ai sistemului, accesibile prin intermediul aplicațiilor browser web standard, fără a necesita instalarea unor aplicații suplimentare pe dispozitivele utilizatorilor.
32. SI e-CCP este găzduit pe platforma tehnologică guvernamentală comună (MCloud). Găzduirea, exploatarea și furnizarea resurselor infrastructurale necesare funcționării SI e-CCP în cadrul platformei tehnologice guvernamentale comune (MCloud) se realizează în baza acordului/ acordurilor de prestare a serviciilor MCloud (SLA), încheiate între posesorul SI e-CCP și Instituția publică „Serviciul Tehnologia Informației și Securitate Cibernetică”, în conformitate cu prevederile Hotărârii Guvernului nr. 128/2014.
Diagrama 1: Arhitectura modulară a SI e-CCP
[image: ]
33. În vederea asigurării respectării granițelor dintre module, la dezvoltarea și mentenanța SI e-CCP, se va ține cont de următoarele reguli:
33.1. fiecare modul va fi implementat ca un pachet sau componentă separată în structura codului sursă;
33.2. dependențele dintre module vor fi declarate explicit și limitate la interfețele publice;
33.3. testele automate vor verifica respectarea granițelor și absența dependențelor interzise;
33.4. documentația tehnică va specifica interfețele fiecărui modul și contractele de comunicare.
34. Componentele nivelului de prezentare ale SI e-CCP sunt:
34.1. Portalul public al SI e-CCP reprezintă interfața accesibilă fără autentificare, prin intermediul căreia utilizatorii publici pot:
34.1.1. verifica autenticitatea și valabilitatea unui certificat de competență profesională prin introducerea numărului certificatului sau prin scanarea codului de verificare, cu afișarea unui set minim de date depersonalizate;
34.1.2. consulta lista unităților de formare profesională înregistrate în sistem;
34.1.3. accesa informațiile generale privind procesul de certificare, cerințele și legislația aplicabilă;
34.2. Cabinetul electronic al candidatului reprezintă interfața destinată persoanelor fizice care solicită obținerea certificatului de competență profesională, accesibilă după autentificare, prin intermediul căreia candidații pot:
34.2.1. vizualiza și actualiza datele personale de contact;
34.2.2. consulta oferta de cursuri disponibile și efectua înscrierea la programul de formare dorit;
34.2.3. accesa resursele de instruire disponibile în cadrul cursului la care sunt înscriși și urmări progresul parcurgerii acestora;
34.2.4. consulta istoricul participării la sesiunile de instruire;
34.2.5. efectua programarea la sesiunile de examinare, în limita locurilor disponibile și după îndeplinirea condițiilor de eligibilitate;
34.2.6. consulta rezultatele examenelor susținute și depune contestații în termenul stabilit în Regulament;
34.2.7. descărca certificatele de competență profesională emise pe numele lor;
34.2.8. primi notificările privind expirarea certificatelor și necesitatea înnoirii acestuia;
34.2.9. solicita eliberarea duplicatelor;
34.3. Cabinetul electronic al unității de formare reprezintă interfața destinată conducătorilor și formatorilor din cadrul unităților de formare profesională, accesibilă după autentificare, prin intermediul căreia aceștia pot:
34.3.1. gestiona datele de identificare și de contact ale unității de formare;
34.3.2. administra lista formatorilor autorizați ai unității de formare;
34.3.3. planifica cursurile de instruire, stabili perioadele de desfășurare și aloca formatorii responsabili;
34.3.4. înregistra candidații la cursurile organizate;
34.3.5. confirma prezența candidaților la sesiunile de instruire ;
34.3.6. valida finalizarea instruirii pentru candidații care au îndeplinit condițiile stabilite;
34.3.7. accesa rapoartele și statisticile privind activitatea unității.
34.4. Panoul de administrare, reprezintă interfața destinată personalului Agenției Naționale Transport Auto (ANTA), accesibilă după autentificare, prin intermediul căreia utilizatorii interni pot, în funcție de rolul atribuit:
34.4.1. gestiona evidența unităților de formare profesionale și a formatorilor autorizați;
34.4.2. administra banca de întrebări pentru examinare, inclusiv crearea și  clasificarea pe niveluri taxonomice (cunoaștere, aplicare, integrare), validarea pedagogică și statistică (psihometrică) a itemilor, asigurarea echilibrului taxonomic, precum și monitorizarea calității băncii;
34.4.3. configura parametrii de generare a testelor și pragurile de promovare;
34.4.4. planifica sesiunile de examinare și aloca examinatorii responsabili;
34.4.5. supraveghea desfășurarea sesiunilor de examinare în locațiile fizice securizate;
34.4.6. gestiona procesele de emitere, suspendare și anulare a certificatelor;
34.4.7. analiza jurnalele de audit și identifica anomaliile statistice;
34.4.8. genera rapoartele statistice și de activitate;
34.4.9. administra nomenclatoarele, clasificatoarele și parametrii de funcționare a sistemului;
34.5. Interfața de examinare reprezintă componenta software specializată, instalată pe posturile de lucru din locațiile fizice securizate aflate în administrarea ANTA, fiind configurată pentru:
34.5.1. a funcționa în regim de acces restricționat, cu blocarea posibilității de a accesa alte aplicații sau resurse în timpul sesiunii de testare;
34.5.2. a afișa întrebările generate aleatoriu din banca de întrebări, cu cronometrarea automată a timpului de răspuns;
34.5.3. a înregistra răspunsurile candidaților cu marcarea temporală a fiecărei acțiuni;
34.5.4. a calcula automat și afișa rezultatul la finalizarea testului;
34.5.5. a genera procesul-verbal electronic al sesiunii de examinare.
Diagrama 2. Niveluri de prezentare a SI e-CCP

35. Componentele nivelului de servicii aplicative ale SI e-CCP sunt:
35.1. Modulul de gestionare a identității și accesului, care implementează:
35.1.1. integrarea cu serviciul guvernamental de autentificare și control al accesului (MPass) pentru autentificarea utilizatorilor;
35.1.2. controlul accesului bazat pe roluri, cu atribuirea și revocarea drepturilor în funcție de categoria utilizatorului;
35.1.3. gestionarea sesiunilor de lucru și implementarea politicilor de expirare automată.
35.2. Modulul de evidență a unităților de formare și a formatorilor, care implementează:
35.2.1. înregistrarea și actualizarea datelor privind unitățile de formare profesională autorizate;
35.2.2. evidența formatorilor autorizați și a asocierii acestora cu unitățile de formare;
35.2.3. interogarea Registrului de stat al unităților de drept prin platforma de interoperabilitate (MConnect) pentru preluarea și validarea datelor de identificare;
35.2.4. generarea rapoartelor privind structura și activitatea rețelei de formare profesională.
35.3. Modulul de gestionare a formării, care implementează:
35.3.1. gestionarea înscrierilor la cursurile de formare profesională;
35.3.2. evidența prezenței la sesiunile de instruire;
35.3.3. calculul gradului de participare;
35.3.4. validarea finalizării instruirii;
35.3.5. verificarea îndeplinirii condițiilor de admitere la examinare;
35.3.6. generarea evidențelor și rapoartelor privind desfășurarea formării.
35.4. Modulul de gestionare a candidaților, care implementează:
35.4.1. înregistrarea candidaților cu preluarea automată a datelor din sistemele externe;
35.4.2. înregistrarea candidaților ale căror date nu pot fi obținute din sisteme externe, cu verificarea datelor din documentele prezentate;
35.4.3. verificarea eligibilității în funcție de categoriile permisului de conducere deținut.
35.5. Modulul de administrare a băncii de întrebări, care implementează:
35.5.1. crearea și editarea întrebărilor de examen cu suport pentru multiple tipuri de itemi;
35.5.2. clasificarea întrebărilor pe categorii de certificare și domenii tematice;
35.5.3. calculul automat al indicatorilor statistici de dificultate și putere de discriminare;
35.5.3. gestionarea ciclului de viață al întrebărilor, de la testare la activare și dezactivare;
35.5.4. exportul și importul întrebărilor în formate standardizate.
35.6. Modulul de organizare și desfășurare a examinării, care implementează:
35.6.1. planificarea sesiunilor de examinare cu gestionarea capacității și a disponibilității;
35.6.2. programarea candidaților la sesiunile disponibile cu verificarea eligibilității;
35.6.3. generarea aleatorie a variantelor de test cu respectarea parametrilor configurați;
35.6.4. cronometrarea sesiunilor și înregistrarea răspunsurilor candidaților;
35.6.5. evaluarea automată a testelor și calculul rezultatelor;
35.6.6. generarea proceselor-verbale electronice și semnarea acestora.
35.7. Modulul de emitere și gestionare a certificatelor, care implementează:
35.7.1. generarea automată a certificatelor digitale pentru candidații care au promovat examinarea;
35.7.2. atribuirea numărului unic;
35.7.3. generarea codurilor de verificare pentru validarea autenticității;
35.7.4. integrarea cu serviciul MSign pentru aplicarea semnăturii electronice calificate;
35.7.5. gestionarea statutului certificatelor pe întreg ciclul de viață;
35.7.6. emiterea certificatelor în format fizic și a duplicatelor cu păstrarea corelației cu documentele digitale.
35.8. Modulul de verificare și validare, care implementează:
35.8.1. serviciul de verificare publică a autenticității certificatelor;
35.8.2. serviciile electronice pentru interogarea de către sisteme externe autorizate;
35.8.3. generarea răspunsurilor standardizate pentru verificările efectuate;
35.8.4. înregistrarea statisticilor privind verificările efectuate.
35.9. Modulul de notificări și mesagerie, care implementează:
35.9.1. integrarea cu serviciul guvernamental MNotify pentru transmiterea notificărilor;
35.9.2. generarea automată a notificărilor pentru evenimentele configurate;
35.9.3. comunicarea internă între utilizatorii sistemului;
35.9.4. alertarea automată privind expirarea certificatelor și a termenelor.
35.10. Modulul de raportare și analiză, care implementează:
35.10.1. generarea rapoartelor statistice predefinite și a rapoartelor la cerere. Rapoartele specifice menționate la alte module sunt generate prin intermediul modulului de raportare și analiză, care agregă datele din toate componentele sistemului;
35.10.2. analiza ratelor de promovabilitate și identificarea anomaliilor statistice;
35.10.3. detectarea tiparelor atipice care pot indica tentative de fraudă;
35.10.4. generarea rapoartelor pentru autoritățile competente, inclusiv, după caz, în scopul îndeplinirii obligațiilor de raportare asumate prin acte normative, acorduri internaționale sau de cooperare;
35.11. Modulul de administrare a sistemului, care implementează:
35.11.1. gestionarea nomenclatoarelor și clasificatoarelor;
35.11.2. configurarea parametrilor de funcționare a sistemului;
35.11.3. gestionarea șabloanelor de documente și a formularelor electronice;
35.11.4. monitorizarea performanței și a disponibilității serviciilor;
35.11.5. gestionarea operațiunilor de salvare și restaurare a datelor.
35.12. Modulul de gestionare a dosarelor candidaților, care implementează:
35.12.1. înregistrarea dosarelor candidaților;
35.12.2. verificarea completitudinii și conformității documentelor justificative;
35.12.3. fluxul de aprobare și adoptarea deciziei de către ANTA;
35.12.4. stabilirea și comunicarea statutului de eligibilitate;
35.12.5. transmiterea statutului către modulele de programare la examinare și de emitere a certificatelor.
35.13. Modulul de jurnalizare și audit, care implementează:
35.13.1. colectarea centralizată a evenimentelor din toate modulele sistemului;
35.13.2. transmiterea jurnalelor către serviciul guvernamental MLog;
35.13.3. stocarea locală a jurnalelor conform politicii de retenție;
35.13.4. generarea rapoartelor de audit și a alertelor de securitate.
36. Componentele nivelului de date
36.1. Resursa informațională operațională a sistemului este implementată prin baza de date principală a SI e-CCP, pe un sistem de gestiune a bazelor de date relaționale, și conține:
36.1.1. tabelele pentru stocarea obiectelor informaționale definite în capitolul VI;
36.1.2. indexurile optimizate pentru interogările frecvente;
36.1.3. procedurile stocate pentru operațiunile complexe;
36.1.4. mecanismele de integritate referențiale și de validare a datelor.
36.2. Depozitul de documente, implementat ca sistem de stocare a fișierelor, și care conține:
36.2.1. documentele scanate încărcate de utilizatori;
36.2.2. șabloanele de documente utilizate pentru generare.
[bookmark: Bookmark]36.3. Depozitul de jurnale, implementat pentru stocarea și analiza volumelor mari de date de audit, și care conține:
36.3.1. jurnalele de activitate ale utilizatorilor;
36.3.2. jurnalele de funcționare ale componentelor sistemului;
36.3.3. înregistrările transmise către serviciul MLog.
37. Subsistemul de instruire la distanță (LMS)
37.1. Subsistemul LMS reprezintă componenta destinată livrării conținutului educațional, desfășurării activităților de instruire la distanță, evaluărilor formative și urmăririi progresului cursanților.
37.2. Subsistemul LMS este un sistem informatic extern SI e-CCP, implementat pe baza unei platforme cu sursă deschisă, care se integrează cu SI e-CCP prin mecanisme de autentificare unică (SSO) și schimb de date.
37.3. Subsistemul LMS este implementat utilizând standarde deschise și formate interoperabile pentru conținutul educațional, asigurând portabilitatea și reutilizarea resurselor.
37.4. Accesul cursanților la subsistemul LMS se inițiază din SI e-CCP, prin autentificare unică (SSO), cu accesul direct către curs/activitate.
37.5. SI e-CCP suportă instruirea în format mixt (cu prezență fizică și la distanță prin LMS integrat). SI e-CCP gestionează evidența oficială a înscrierii, eligibilității, examinării și certificării, iar subsistemul LMS conținutul educațional și progresul de învățare aferent.
37.6. Administrarea tehnică a subsistemului LMS este asigură de administratorul tehnic, în coordonare cu posesorul.
38. Integrările cu sistemele externe:
38.1. SI e-CCP interacționează cu următoarele sisteme informaționale și servicii guvernamentale. Scopul și mecanismul integrărilor cu serviciile guvernamentale comune și cu sistemele/registrele externe sunt descris în tabelele nr.3 și nr. 4:
Tabelul 3 – Integrările cu sistemele informaționale partajate 
	Nr.
	Sistem/Serviciu
	Scopul integrării
	Mecanism

	1
	RSP
	Preluarea datelor de identificare ale cetățenilor Republicii Moldova la autentificarea prin MPass
	Serviciu web prin MConnect

	2
	RSUD
	Preluarea si validarea datelor de identificare ale unităților de formare profesionala
	Serviciu web prin MConnect

	3
	SIA RSCV
	Verificarea categoriilor permisului de conducere deținut de candidații cetățeni ai Republicii Moldova
	Serviciu web prin MConnect


Tabelul 4 – Integrările cu resursele informaționale relevante
	Nr.
	Sistem/Serviciu
	Scopul integrării
	Mecanism

	1
	MPass
	Autentificarea candidaților utilizând semnătura electronică, semnătura mobilă sau aplicația EVOSign
	Protocol SAML 2.0 prin MConnect

	2
	MSign
	Aplicarea semnăturii electronice calificate pe certificatele de competenta profesională și pe procesele-verbale de examinare
	Serviciu web prin MConnect

	3
	MNotify
	Transmiterea notificărilor către utilizatori prin canalele de comunicare disponibile (email, SMS, push)
	Serviciu web prin MConnect

	4
	MLog
	Transmiterea jurnalelor de audit pentru stocare centralizata si analiza de securitate
	Serviciu web prin MConnect

	5
	MPay
	Procesarea plăților electronice pentru tarifelor de examinare și eliberare a certificatelor
	Serviciu web prin MConnect

	6
	MDelivery
	Livrarea certificatelor/duplicatelor în format fizic
	Serviciu web prin MConnect

	7
	MConnect
	Schimb de date necesare administrării proceselor interne
	Serviciu web prin MConnect


38.2. În vederea verificării valabilității permiselor de conducere emise de alte state, sistemul poate fi configurat pentru integrarea cu Sistemul european de informații privind vehiculele și permisele de conducere (EUCARIS), în măsura în care Republica Moldova dispune de accesul tehnic necesar. Până la realizarea acestei integrări, verificarea permiselor de conducere străine se efectuează de către unitățile de formare prin examinarea documentelor fizice prezentate de candidați la înrolare.
38.3. În vederea facilitării accesului titularilor la certificatul de competență profesională în format digital, SI e-CCP asigură furnizarea certificatului și a metadatelor de validare în Cabinetul personal de pe Portalul guvernamental integrat EVO, cu respectarea cerințelor tehnice și de securitate stabilite de deținătorul/administratorul platformei respective.
38.4. În scopul asigurării interoperabilității și a schimbului de date cu alte sisteme și resurse informaționale de stat, posesorul asigură înregistrarea și menținerea activelor semantice utilizate în SI e-CCP în Sistemul informațional „Catalogul semantic”. Activele semantice includ, cel puțin, dicționarul de date, clasificatoarele/codurile utilizate, precum și mapările necesare interfețelor de schimb de date.
38.5. Toate integrările cu sistemele informaționale de stat se realizează prin intermediul platformei de interoperabilitate (MConnect), în conformitate cu prevederile Legii nr. 142/2018 cu privire la schimbul de date și interoperabilitate și ale Hotărârii Guvernului nr. 211/2019 cu privire la platforma de interoperabilitate.
39. Cerințele pentru locațiile fizice securizate de examinare:
39.1. Examinarea teoretică pentru obținerea certificatului de competență profesională se desfășoară exclusiv în locații fizice securizate aflate în administrarea Agenției Naționale Transport Auto. Locațiile sunt special amenajate pentru asigurarea condițiilor de obiectivitate, integritate și prevenire a fraudei.
39.2. Locațiile fizice securizate de examinare trebuie să îndeplinească următoarele cerințe tehnice:
39.2.1.  Cerințe privind spațiul fizic:
39.2.1.1. încăperile sunt dedicate exclusiv activității de examinare, separate de alte spații de activitate;
39.2.1.2. încăperile sunt dotate cu sistem de control al accesului care să permită doar intrarea persoanelor autorizate, în conformitate cu prevederile Regulamentului și ale procedurilor de control al accesului fizic aprobate de posesor;
39.2.1.3. încăperile sunt supravegheate video, cu înregistrarea și arhivarea imaginilor în conformitate cu prevederile Regulamentului și ale politicii de retenție aprobate de posesor;
39.2.1.4. încăperile sunt amenajate astfel încât să prevină comunicarea între candidați și vizualizarea ecranelor vecinilor;
39.2.1.5. încăperile dispun de iluminare și climatizare corespunzătoare pentru desfășurarea activității în condiții optime.
39.2.2. Cerințe pentru ghișeul de examinare:
39.2.2.1. ghișeurile sunt dotate cu calculatoare dedicate exclusiv activității de examinare;
39.2.2.2. configurația hardware și software trebuie să permită funcționarea în regim de acces restricționat, cu blocarea accesului la alte aplicații, la internet și la dispozitivele de stocare externe;
39.2.2.3. ecranele sunt poziționate astfel încât să fie vizibile doar pentru candidatul care susține testul;
39.2.2.4. dispozitivele de introducere a datelor (tastatură, mouse) sunt în stare de funcționare corespunzătoare;
39.2.2.5. posturile de lucru sunt alimentate de un sistem de alimentare continuă pentru prevenirea pierderii datelor în cazul întreruperii curentului electric.
39.2.3. Cerințe privind conectivitatea:
39.2.3.1.  conexiune de rețea dedicată și securizată pentru comunicarea cu serverele SI e-CCP;
39.2.3.2. separare logică a traficului de examinare de alte tipuri de trafic din rețeaua instituției;
39.2.3.3. mecanisme de asigurare a continuității în cazul întreruperii temporare a conectivității.
39.3. Configurația tehnică a posturilor de lucru din locațiile de examinare este stabilită și menținută de posesorul sistemului, asigurând actualizarea periodică a componentelor software și implementarea măsurilor de securitate.
39.4. Înainte de fiecare sesiune de examinare, examinatorul responsabil verifică funcționarea corespunzătoare a echipamentelor și a conectivității, raportând orice deficiențe constatate în vederea remedierii acestora.
Capitolul VIII
ASIGURAREA SECURITĂȚII INFORMAȚIONALE
40. Posesorul și deținătorul SI e-CCP asigură implementarea măsurilor de securitate informațională pe toate nivelurile arhitecturii sistemului, cu respectarea principiilor de confidențialitate, integritate și disponibilitate a datelor.
41. Datele gestionate de SI e-CCP se clasifică în următoarele categorii:
41.1. Date publice, accesibile fără autentificare, care includ:
41.1.1. informațiile generale privind procesul de certificare;
41.1.2. lista unităților de formare înregistrate în sistem;
41.1.3. resursele de instruire cu caracter public;
41.1.4. rezultatele verificărilor de autenticitate a certificatelor, în limita informațiilor destinate publicului.
41.2 Date cu acces restricționat, accesibile doar utilizatorilor autentificați în limita drepturilor atribuite, care includ:
41.2.1. datele personale ale candidaților;
41.2.2. rezultatele examinărilor;
41.2.3. conținutul băncii de întrebări;
rapoartele de activitate și statisticile detaliate;
jurnalele de audit.
41.3. Date cu caracter personal, supuse regimului de protecție prevăzut de Legea nr. 195/2024, care includ:
41.3.1. datele de identificare ale persoanelor fizice;
41.3.2. datele de contact;
41.3.3. datele privind permisul de conducere;
41.3.4. istoricul formării și al examinărilor;
41.3.5. imaginile din sistemul de supraveghere video.
42. Accesul la datele din sistem se acordă pe baza principiului necesității de a cunoaște și al minimizării privilegiilor, fiecare utilizator primind doar drepturile strict necesare pentru îndeplinirea atribuțiilor sale.
43. Măsuri de securitate la nivelul infrastructurii
43.1. La nivelul infrastructurii de găzduire, administratorul tehnic al sistemului asigură:
43.1.1. găzduirea sistemului în centrele de date ale platformei tehnologice guvernamentale comune (MCloud);
43.1.2. segmentarea rețelei și izolarea componentelor sistemului de alte sisteme găzduite;
43.1.3. implementarea sistemelor de detectare și prevenire a intruziunilor;
43.1.4. configurarea firewall-urilor pentru filtrarea traficului conform politicilor de securitate;
43.1.5, criptarea comunicațiilor între componentele sistemului și cu sistemele externe;
43.1.6. monitorizarea continuă a securității și răspunsul la incidente;
43.1.7. efectuarea periodică a testelor de vulnerabilitate și de penetrare;
43.1.8. aplicarea promptă a actualizărilor de securitate pentru toate componentele.
43.2. Pentru asigurarea continuității funcționării, administratorul tehnic implementează:
43.2.1. redundanța componentelor critice ale infrastructurii;
43.2.2. mecanisme de echilibrare a încărcării și de rezervă automată (failover);
43.2.3. salvarea periodică a datelor conform planului de backup stabilit;
43.2.4. stocarea copiilor de siguranță în locații geografic separate;
43.2.5. testarea periodică a procedurilor de restaurare;
43.2.6. planul de recuperare în caz de dezastru, testat și actualizat periodic.
44. Măsuri de securitate la nivelul aplicației
44.1. La nivel de aplicație, posesorul și dezvoltatorii sistemului asigură:
44.1.1. implementarea mecanismelor de autentificare robustă, cu suport pentru autentificarea multi-factor prin MPass;
44.1.2. gestionarea securizată a sesiunilor de lucru, cu expirare automată după perioade de inactivitate;
44.1.3. validarea tuturor datelor introduse de utilizatori pentru prevenirea atacurilor de tip injecție;
44.1.4. criptarea datelor sensibile în tranzit și în repaus;
44.1.5. implementarea mecanismelor de jurnalizare pentru toate operațiunile efectuate;
44.1.6. separarea mediilor de dezvoltare, testare și producție;
44.1.7. revizuirea periodică a codului sursă din perspectiva securității.
45. Pentru banca de întrebări și procesul de examinare, se implementează măsuri suplimentare:
45.1. criptarea conținutului băncii de întrebări în stare de repaus;
45.2. restricționarea accesului la câmpurile sensibile ale băncii de întrebări (inclusiv răspunsurile corecte) doar pentru personalul autorizat;
45.3. jurnalizarea tuturor accesărilor și modificărilor asupra câmpurilor sensibile ale băncii de întrebări, precum și a operațiunilor de administrare a itemilor;
45.4. generarea aleatorie a variantelor de test cu algoritmi criptografic securizați;
45.5. transmiterea criptată a întrebărilor către posturile de lucru din locațiile de examinare;
45.6. ștergerea automată a datelor de test de pe posturile de lucru după finalizarea sesiunii.
46. Măsuri de securitate pentru locațiile de examinare
46.1. Pentru locațiile fizice securizate de examinare, se implementează următoarele măsuri de securitate:
46.1.1. controlul accesului fizic în încăperea de examinare, cu înregistrarea tuturor persoanelor care intră și ies;
46.1.2. verificarea identității candidaților prin compararea documentelor prezentate cu datele din sistem;
46.1.3. interzicerea introducerii în sala de examinare a dispozitivelor electronice personale, a materialelor tipărite și a altor obiecte care ar putea facilita frauda;
46.1.4. supravegherea continuă de către examinatorul ANTA pe durata sesiunii de testare;
46.1.5. configurarea posturilor de lucru în regim de acces restricționat, cu blocarea accesului la alte aplicații și resurse;
46.1.6. înregistrarea video a sesiunilor de examinare, cu păstrarea înregistrărilor în condițiile stabilite prin Regulament și politica de retenție aprobată de posesor, pentru eventuale contestații și investigații;
46.1.7. proceduri clare pentru gestionarea incidentelor, inclusiv a tentativelor de fraudă. Procedurile se elaborează și adoptă Agenția Națională Transport Auto, în calitate de deținător și posesor al sistemului.
46.2. În cazul detectării unei tentative de fraudă, examinatorul este abilitat să întrerupă sesiunea de examinare a candidatului în cauză, să consemneze incidentul în procesul-verbal și să raporteze situația pentru luarea măsurilor administrative prevăzute de actele departamentale speciale adoptate de posesor, în conformitate cu Regulamentul.
47. Prelucrarea datelor cu caracter personal în cadrul SI e-CCP se efectuează în conformitate cu prevederile Legii nr. 195/2024 privind protecția datelor cu caracter personal, cu respectarea principiilor legalității, echității, transparenței, limitării scopului, minimizării datelor, exactității, limitării stocării, integrității și confidențialității.
48. Agenția Națională Transport Auto, în calitate de operator de date cu caracter personal pentru SI e-CCP, asigură:
48.1. stabilirea temeiurilor legale pentru prelucrarea fiecărei categorii de date cu caracter personal;
48.2. informarea persoanelor vizate cu privire la prelucrarea datelor lor, în conformitate cu cerințele de transparență;
48.3. implementarea mecanismelor pentru exercitarea drepturilor persoanelor vizate, inclusiv dreptul de acces, de rectificare, de ștergere și de portabilitate;
48.4. păstrarea registrului activităților de prelucrare;
48.5. desemnarea responsabilului cu protecția datelor și notificarea acestuia către autoritatea de supraveghere;
48.6. efectuarea evaluării impactului asupra protecției datelor înainte de punerea în funcțiune a SI e-CCP, precum și înainte de implementarea unor funcționalități noi, integrări sau modificări semnificative susceptibile să genereze un risc ridicat pentru drepturile și libertățile persoanelor vizate;
48.7. implementarea măsurilor tehnice și organizatorice adecvate pentru asigurarea securității prelucrării;
48.8. notificarea autorității de supraveghere și a persoanelor vizate în cazul încălcărilor de securitate care prezintă risc, în termenele stabilite de lege.
49. Datele cu caracter personal se păstrează pe durata necesară îndeplinirii scopurilor pentru care au fost colectate, potrivit Regulamentului, politicii de retenție și obligațiilor legale aplicabile. Termenele de păstrare trebuie să asigure cel puțin exercitarea dreptului la contestație, soluționarea incidentelor și posibilitatea de audit și probare.
50. Schimbul de date între SI e-CCP și LMS se limitează la datele strict necesare pentru identificarea persoanei, asocierea la program/curs și confirmarea statutului de finalizare: identificatorul candidatului, identificatorul cursului/activității, statutul (în curs, finalizare), marcaj temporal și, după caz, rezultat agregat al evaluărilor formative. Se interzice transmiterea datelor care depăşesc acest scop.
51. Agenția Națională Transport Auto, în calitate de posesor și deținător al SI e-CCP, implementează proceduri pentru detectarea, raportarea și gestionarea incidentelor de securitate, inclusiv:
51.1. monitorizează continuu sistemul pentru detectarea evenimentelor suspecte;
51.2. instituie canale de raportare a incidentelor de către utilizatori și de către personalul tehnic;
51.3. clasifică incidentele în funcție de severitate și de impactul asupra sistemului și a datelor;
51.4. elaborează proceduri de răspuns pentru fiecare categorie de incident, cu responsabilități și termene definite;
51.5. comunică cu părțile afectate și cu autoritățile competente, după caz;
51.6. efectuează analize post-incident, elaborează și implementează măsuri de prevenire a recurențelor.
52. Incidentele care afectează disponibilitatea, integritatea sau confidențialitatea datelor cu caracter personal se notifică Centrului Național pentru Protecția Datelor cu Caracter Personal în termen de 72 de ore de la constatare, în conformitate cu prevederile Legii nr. 195/2024.
53. Incidentele de securitate cibernetică se raportează Instituției Publice „Serviciul Tehnologia Informației și Securitate Cibernetică”, în calitate de Centru guvernamental de reacție la incidente de securitate Cibernetică (CERT Gov MD) și Agenției pentru Securitatea Cibernetică (ASC).
54. În vederea prevenirii și detectării tentativelor de fraudă în procesul de examinare, SI e-CCP implementează următoarele mecanisme:
54.1. Generarea aleatorie a testelor. Pentru fiecare candidat se generează o variantă unică de test, prin selecția aleatorie a întrebărilor din banca de întrebări, cu respectarea proporțiilor pe domenii tematice, astfel încât să fie minimizată probabilitatea ca doi candidați care susțin testul în aceeași sesiune să primească aceleași întrebări în aceeași ordine;
54.2. Randomizarea ordinii de afișare. Atât ordinea întrebărilor în test, cât și ordinea variantelor de răspuns pentru fiecare întrebare sunt randomizate, astfel încât memorarea pozițiilor să nu confere avantaj;
54.3. Cronometrarea individuală. Timpul de răspuns pentru fiecare candidat este cronometrat independent, cu finalizarea automată a testului la expirarea timpului alocat, indiferent de numărul de întrebări la care s-a răspuns;
54.4. Restricționarea accesului. Pe durata sesiunii de testare, postul de lucru este configurat să nu permită accesul la alte aplicații, la internet sau la dispozitive externe;
54.5. Validarea statistică a întrebărilor. Întrebările din banca de întrebări sunt supuse analizei statistice periodice pentru identificarea itemilor cu comportament atipic, care ar putea indica compromiterea confidențialității sau deficiențe în formulare;
54.6. Supravegherea fizică și video. Sesiunile de examinare se desfășoară sub supravegherea directă a examinatorului sau examinatorilor ANTA și sunt înregistrate video pentru asigurarea integrității și posibilitatea revizuirii ulterioare. Accesul la înregistrările video este limitat la utilizatorii desemnați ai ANTA și este jurnalizat. Termenele de păstrare și condițiile de acces, utilizare și ștergere se stabilesc prin Regulament și prin actele aprobate de posesor. Păstrarea poate fi prelungită numai în baza unui temei documentat, dacă înregistrările sunt necesare pentru soluționarea unei contestații, a unui litigiu, a unei investigații sau a unui incident relevant.55. În cazul identificării unor anomalii sau suspiciuni de fraudă, sistemul alertează personalul autorizat pentru investigare suplimentară.
55. În cazul identificării unor anomalii sau suspiciuni de fraudă, sistemul alertează personalul autorizat pentru investigare suplimentară.
56. SI e-CCP implementează mecanisme de jurnalizare și monitorizare care permit:
56.1. înregistrarea tuturor operațiunilor efectuate în sistem, cu identificarea utilizatorului, a momentului, a acțiunii efectuate și a rezultatului;
56.2. înregistrarea tuturor accesărilor de date sensibile;
56.3. înregistrarea evenimentelor de securitate, inclusiv a tentativelor de autentificare eșuate și a accesărilor respinse;
56.4. transmiterea jurnalelor către serviciul guvernamental MLog pentru stocare centralizată și analiză;
56.5. generarea alertelor automate pentru evenimentele care depășesc pragurile configurate.
57. Jurnalele de audit sunt protejate împotriva modificării, ștergerii și accesării neautorizate și se păstrează pe termenele stabilite prin politica de retenție aprobată de posesor, în condițiile Regulamentului și ale actelor normative aplicabile.
58. Periodic, se efectuează audituri ale securității sistemului, care includ:
58.1. revizuirea configurațiilor de securitate;
58.2. analiza jurnalelor pentru identificarea evenimentelor suspecte;
58.3. verificarea conformității cu politicile și procedurile de securitate;
58.4. testarea eficacității măsurilor de control implementate;
58.5. formularea recomandărilor de îmbunătățire.
CAPITOLUL IX.
Dispoziții finale
59. Având în vedere importanța implementării SI e-CCP pentru modernizarea și eficientizarea serviciilor publice în domeniul transporturilor rutiere, precum și necesitatea asigurării unui nivel înalt de siguranță rutieră prin profesionalizarea personalului, este necesară coordonarea eforturilor tuturor actorilor implicați. Realizarea cu succes a sistemului va presupune, cel puțin, următoarele acțiuni:
59.1. elaborarea soluției tehnice detaliate a SI e-CCP și implementarea și testarea componentelor sale informatice, inclusiv achiziția echipamentelor și dezvoltarea software-ului, în conformitate cu prezentul concept;
59.2. punerea în funcțiune, acceptanța, emiterea garanției și oferirea suportului operațional pentru componentele sistemului și pentru sistemul integrat;
59.3. ajustarea cadrului normativ primar și secundar (legi, hotărâri de guvern, acte departamentale ale ANTA), inclusiv aprobarea actelor departamentale noi necesare funcționării SI e-CCP, în special a metodologiei de examinare, a regulamentului/procedurii privind desfășurarea examinării și soluționarea contestațiilor,  a politicii de retenție și altor acte departamentale prevăzute de Regulament sau impuse de acte normative, în vederea corelării procedurilor existente de atestare cu fluxurile digitale ale SI e-CCP.
59.4. gestionarea proiectului, inclusiv pregătirea și livrarea documentației de proiect, în conformitate cu specificațiile tehnice;
59.5. instruirea corespunzătoare pentru operarea sistemului;
59.6. mentenanța activă a sistemului pe perioada în care dezvoltatorul își asumă obligațiunea față de posesorul sistemului de a-l asista în menținerea capacității SIA, precum și de a modifica produsul, păstrând integritatea lui.
60. Pentru elaborarea și dezvoltarea soluției tehnice a SI e-CCP se vor utiliza resurse financiare alocate în acest scop, inclusiv posibil din cadrul proiectelor de modernizare a serviciilor publice sau alte programe de asistență. Ulterior lansării, sustenabilitatea operațională a SI e-CCP va fi asigurată din bugetul de stat (în special pentru mentenanță, suport tehnic și dezvoltări ulterioare necesare).
ÎNCHEIERE
61. Sistemul Informațional „Atestarea profesională a personalului de specialitate din domeniul transporturilor rutiere și al activităților conexe” (SI e-CCP) constituie instrumentul strategic prin care statul reduce și corectează asimetria informațională dintre autorități și sectorul privat, prin instituirea unei evidențe unice, trasabile și verificabile a proceselor de formare, examinare, certificare și monitorizare a statutului profesional. Viziunea sistemului constă în consolidarea unui mediu de afaceri bazat pe meritocrație, concurență loială și încredere instituțională, în care integritatea procesului de examinare, uniformitatea aplicării regulilor și transparența controlată a datelor relevante constituie garanții reale ale profesionalismului și ale calității serviciilor prestate în transporturile rutiere. Prin această abordare, SI e-CCP depășește funcția unui simplu instrument tehnic și devine un mecanism de guvernanță publică, orientat spre creșterea disciplinei administrative, reducerea arbitrariului, consolidarea capacității de control și fundamentarea deciziilor pe date actualizate și credibile. În aceste condiții, transformarea digitală a domeniului devine o necesitate structurală, indispensabilă pentru depășirea limitărilor actuale ale fluxurilor fragmentate, ale evidențelor dispersate și ale procedurilor insuficient standardizate, care continuă să frâneze modernizarea managementului public în transporturi.


Anexa nr. 2
la Hotărârea Guvernului nr. ___/2026

REGULAMENTUL
resursei informaționale formate de Sistemul informațional „Atestarea profesională a personalului de specialitate din domeniul transporturilor rutiere și al activităților conexe” (SI e-CCP)

Capitolul I
DISPOZIȚII GENERALE
1. Prezentul Regulament stabilește cadrul juridic și organizatoric de utilizare și administrare a Sistemului informațional „Atestarea profesională a personalului de specialitate din domeniul transporturilor rutiere și al activităților conexe” (în continuare SI e-CCP, sistemul).
2. Acesta reglementează subiecții raporturilor juridice aferente funcționării sistemului, delimitează drepturile și obligațiile lor, stabilește regulile de ținere a resurselor informaționale formate prin intermediul sistemului, precum și măsurile privind securitatea informațională, protecția datelor cu caracter personal, monitorizarea, auditul și controlul.
3. SI e-CCP este parte componentă a resurselor informaționale de stat și este destinat digitalizării proceselor aferente formării profesionale, examinării teoretice, emiterii și verificării certificatelor de competență profesională, precum și evidenței și raportării datelor aferente personalului de specialitate din domeniul transporturilor rutiere și al activităților conexe, în limitele stabilite de legislație și de Conceptul SI e-CCP.
4. Prin intermediul SI e-CCP se formează, se actualizează și se utilizează Registrul certificatelor de competență profesională și resursa informațională operațională aferentă proceselor de instruire, eligibilitate, examinare, certificare, suspendare, anulare și raportare analitică. Registrul constituie evidența oficială a stărilor și actelor generate în cadrul proceselor gestionate de sistem. 
5. Evidența în SI e-CCP a unităților de formare, a formatorilor și a programelor de formare se realizează în scop operațional și informatic și nu substituie procedurile de autorizare, acreditare, certificare sau alte proceduri administrative stabilite de legislație.
6. Parametrii de testare, regulile de structurare a testelor, pragurile de promovare, precum și alte elemente de ordin metodologic și pedagogic privind examinarea teoretică se stabilesc prin metodologii sau regulamente speciale aprobate de către posesor, în calitate de autoritate competentă în domeniul transportului rutier.
7. Procedura de desfășurare a examinării, inclusiv procedura de soluționare a contestațiilor, se stabilește prin act departamental separat, aprobat de posesor, în calitate de autoritate competentă în domeniul transportului rutier. 
8. SI e-CCP se utilizează ca instrument unic de evidență, trasabilitate și probare a etapelor procedurale, iar prezentul Regulament stabilește cerințele minime obligatorii pentru funcționarea sistemului și pentru administrarea datelor aferente.
9. În sensul prezentului Regulament, noțiunile utilizate au semnificația prevăzută de legislația aplicabilă și de Conceptul SI e-CCP. În plus, se folosesc următoarele noțiuni:
9. 1. Registru al certificatelor de competență profesională (Registrul CCP) - resursa informațională oficială formată prin intermediul SI e-CCP, care cuprinde datele și documentele privind certificatele emise, stările acestora, actele și evenimentele asociate, precum și istoricul modificărilor relevante:
9.2. deținător - Agenția Națională Transport Auto, în calitate de entitate responsabilă de regulile de proces, de conținutul operațional și de calitatea datelor gestionate în SI e-CCP;
9.3. subsistem LMS - componentă de instruire la distanță utilizată, după caz, pentru livrarea conținutului educațional, desfășurarea activităților de instruire și evaluărilor formative, precum și pentru urmărirea progresului cursanților;
9.4. control acces fizic- ansamblu de mijloace și proceduri de control al accesului fizic în locațiile de examinare, bazat pe identificatori, configurat pe zone, roluri și intervale de timp, cu jurnalizarea evenimentelor de acces;
9.5. date operaționale - datele și documentele prelucrate în SI e-CCP pentru susținerea proceselor de instruire, eligibilitate, examinare, certificare, contestare, verificare și raportare, altele decât datele strict tehnice de infrastructură.
Capitolul II
SUBIECȚII RAPORTURILOR JURIDICE ȘI ROLURILE ACESTORA
10. Subiecții raporturilor juridice în domeniul utilizării, administrării și controlului SI e-CCP sunt:
10.1. proprietarul;
10.2. posesorul;
10.3. deținătorul;
10.4. registratorul;
10.5. furnizorul datelor;
10.6. destinatarul datelor.
11. Proprietarul SI e-CCP este statul, care își exercită această calitate prin stabilirea cadrului normativ pentru instituirea sistemului, finanțarea instituirii sistemului, asigurarea aprobării regulilor generale de funcționare a acestuia și exercitarea controlului asupra executării actelor normative aferente.
12. Posesorul SI e-CCP este Agenția Națională Transport Auto, care asigură organizarea utilizării sistemului, aprobarea politicilor și procedurilor interne prevăzute de prezentul Regulament, administrarea drepturilor de acces la nivel funcțional, controlul intern și relația instituțională cu ceilalți subiecți implicați.
13. Deținător al SI e-CCP este Agenția Națională Transport Auto, care asigură administrarea conținutului operațional, definirea regulilor de proces, gestionarea Registrului CCP, asigurarea calității datelor și exercitarea atribuțiilor privind valabilitatea, trasabilitatea și integritatea evidențelor formate prin sistem.
14. Utilizatorii interni ai ANTA sunt persoanele desemnate prin act departamental, cărora le sunt atribuite roluri distincte în SI e-CCP.
15. Fără a se limita doar la acestea, rolurile atribuite persoanelor prevăzute la pct. 16, sunt:
15.1. administrator de sistem; 
15.2. expert metodolog;
15.3. examinator;
15.4. operator;
15.5. auditor intern; 
15.6. alte roluri aprobate prin acte departamentale elaborate și aprobate în vederea reglementării exploatării sistemului.
16. Unitățile de formare sunt persoanele juridice ale căror programe de formare au fost acreditate sau autorizate provizoriu potrivit legislației, care utilizează SI e-CCP pentru:
16.1. înscrierea candidaților;
16.2. evidența administrativă a procesului de formare;
16.3. confirmarea prezenței și finalizării instruirii;
16.4. programarea la examinare;
16.5. alte operațiuni permise de sistem, în limitele drepturilor acordate.
17. Accesul unităților de formare la SI e-CCP se acordă de posesor, în baza unei cereri și a unui acord de utilizare cu titlu gratuit, care stabilește condițiile de utilizare a sistemului, obligațiile privind calitatea datelor, securitatea informațională, protecția datelor cu caracter personal, precum și măsurile de control, limitare sau suspendare a accesului. 
18. Modelul Acordului de utilizare a SI e-CCP se aprobă de către Agenție.
19. La acordarea accesului se vor respecta prevederile art. 28 al Legii nr. 195/2024 privind protecția datelor cu caracter personal
20. Acordul de utilizare prevăzut la pct. 19 include cel puțin: 
20.1. rolurile solicitate, 
20.2. persoanele desemnate, 
20.3. condițiile de activare și dezactivare a accesului, 
20.4. obligațiile de raportare a incidentelor, 
20.5. regulile privind utilizarea credențialelor și a autentificării în doi pași (2FA),
20.6. obligația instruirii utilizatorilor, 
20.7. regulile aplicabile privind utilizarea băncii oficiale de întrebări;
20.8. securitatea și confidențialitatea datelor.
21. Posesorul examinează cererea și decide asupra aprobării sau respingerii motivate a acesteia. Accesul se activează după semnarea acordului de utilizare și desemnarea rolurilor corespunzătoare.
22. Acordul de utilizare își încetează efectele de drept:
22.1. în cazul încetării activității unității de formare, 
22.2. în cazul pierderii temeiului legal care justifică accesul la SI e-CCP, 
22.3. la cererea unității de formare;
22.4. în alte cazuri prevăzute de lege ori de acordul de utilizare.
23. În cazul neconformităților, incidentelor de securitate sau al încălcării obligațiilor prevăzute de prezentul Regulament ori de acordul de utilizare, posesorul poate dispune măsuri temporare de limitare ori suspendare a accesului, fără a afecta de drept valabilitatea acordului, până la remedierea situației sau adoptarea unei decizii conforme cadrului legal.
24. Formatorii operează în SI e-CCP numai în baza rolurilor acordate de unitatea de formare și validate de posesor, în măsura în care atribuțiile lor privesc confirmarea prezenței, completarea datelor privind instruirea, încărcarea dovezilor sau alte acțiuni permise de sistem. 
25. Candidații și titularii certificatelor sunt persoanele fizice care utilizează SI e-CCP pentru:
25.1. înscriere, 
25.2. acces la informații, 
25.3. verificarea statutului cererilor, 
25.4. programare la examinare, 
25.5. consultarea rezultatelor, 
25.6. depunerea contestațiilor, 
25.7. recepționarea notificărilor, 
25.8. verificarea ori descărcarea actelor emise de sistem;
25.9. alte acțiuni permise de sistem și conforme cu legislația.
26. Autoritățile și instituțiile competente pot avea, după caz, calitatea de furnizori de date, destinatari ai datelor sau interogatori ai datelor. Calitatea se exercită în limitele atribuțiilor legale și ale drepturilor de acces stabilite prin prezentul Regulament și acordurile de schimb de date aplicabile.
27. Registratorii sunt utilizatorii cărora posesorul le atribuie drepturi de înregistrare, completare, actualizare, validare sau rectificare a datelor în Registrul CCP și în celelalte evidențe oficiale formate prin SI e-CCP, în limitele competențelor stabilite de prezentul Regulament, de matricea de acces și de actele departamentale aplicabile.
28. Registratorii efectuează numai operațiunile permise de lege, de prezentul Regulament și de actele departamentale aprobate de posesor, cu respectarea principiilor legalității, trasabilității, integrității și nealterării istoricului datelor.
29.  Modificarea, completarea sau rectificarea datelor și a stărilor în Registrul CCP se realizează prin înscrieri succesive, identificabile și datate, astfel încât să fie păstrat istoricul cronologic al operațiunilor și temeiul acestora.
30. SI e-CCP trebuie să asigure evidența tuturor înscrierilor, modificărilor și completărilor operate în Registrul CCP, precum și posibilitatea reconstituirii istoricului fiecărei înregistrări.
31. Delimitarea concretă a rolurilor în SI e-CCP, condițiile de activare, suspendare și retragere a acestora, precum și separarea atribuțiilor incompatibile se aprobă de posesor prin matricea de acces și prin procedurile interne corespunzătoare.
Capitolul III
DREPTURILE ȘI OBLIGAȚIILE SUBIECȚILOR RAPORTURILOR JURIDICE
32. Posesorul și deținătorul al SI e-CCP are următoarele drepturi:
32.1. să stabilească și să actualizeze regulile de utilizare, fluxurile operaționale și condițiile de acces la SI e-CCP;
32.2. să aprobe politicile, procedurile, metodologiile interne și actele de administrare necesare funcționării sistemului, în limitele competențelor;
32.3. să solicite corectarea, completarea, validarea sau confirmarea datelor introduse de utilizatori, atunci când constată neconcordanțe, erori materiale, lipsa dovezilor sau încălcarea regulilor de evidență;
32.4. să suspende ori să retragă drepturile de acces acordate utilizatorilor care încalcă prezentul Regulament, legislația sau condițiile de utilizare;
32.5. să dispună măsuri de control intern, verificări de conformitate, audit funcțional și revizuirea drepturilor de acces, inclusiv asupra activităților desfășurate de unitățile de formare în SI e-CCP;
32.6. să utilizeze datele agregate și rapoartele statistice rezultate din SI e-CCP pentru exercitarea competențelor instituționale și pentru fundamentarea deciziilor administrative și a politicilor publice, cu respectarea regimului juridic al datelor.
33. Posesorul și deținătorul informațional au următoarele obligații:
33.1. să asigure dezvoltarea, configurarea, implementarea și modificările semnificative ale SI e-CCP să respecte integrarea cerințelor de securitate informațională și de protecție a datelor încă din proiectare și în mod implicit;
33.2. să asigure funcționarea SI e-CCP în conformitate cu Conceptul SI e-CCP, cu prezentul Regulament și cu legislația;
33.3. să administreze Registrul CCP și celelalte evidențe oficiale formate prin sistem, asigurând integritatea, actualitatea, trasabilitatea și utilizarea lor conform scopurilor pentru care au fost create;
33.4. să stabilească, să mențină și să revizuiască periodic matricea drepturilor de acces, cu respectarea principiului necesității de a cunoaște și al minimului privilegiu;
33.5. să aprobe, până la darea în exploatare a SI e-CCP, și să facă opozabile utilizatorilor politicile și procedurile interne prevăzute de prezentul Regulament, inclusiv cele privind securitatea și protecția datelor, controlul accesului fizic, retenția datelor, administrarea băncii oficiale de întrebări și continuitatea operațională;
33.6. să asigure delimitarea clară dintre evidența pedagogică gestionată, după caz, în subsistemul LMS și evidența administrativă și oficială gestionată prin SI e-CCP;
33.7. să asigure jurnalizarea operațiunilor relevante, păstrarea dovezilor și posibilitatea de reconstituire a istoricului actelor și operațiunilor efectuate în sistem;
33.8. să asigure publicarea informațiilor general accesibile și informarea utilizatorilor cu privire la regulile aplicabile, fără a compromite datele cu acces limitat ori măsurile de securitate;
33.9. să organizeze controlul intern, auditul intern și cooperarea cu autoritățile de control extern, în condițiile prezentului Regulament și ale legislației.
34. Unitățile de formare și formatorii au următoarele drepturi:
34.1. să utilizeze SI e-CCP, în limitele rolurilor acordate, pentru înscrierea candidaților, evidența administrativă a formării, confirmarea prezenței și finalizării instruirii, programarea la examinare și consultarea datelor la care au acces legitim;
34.2. să primească suport operațional și instrucțiuni privind utilizarea SI e-CCP, în condițiile stabilite de posesor;
34.3. să solicite rectificarea erorilor materiale și clarificarea situațiilor neconforme, în condițiile procedurilor aprobate sau a acordului de utilizare.
35. Unitățile de formare și formatorii au următoarele obligații:
35.1. să utilizeze SI e-CCP exclusiv în scopurile prevăzute de lege, de prezentul Regulament și de acordul de utilizare;
35.2. să introducă date exacte, complete și actuale, să păstreze evidențele primare justificative și să prezinte, la solicitare, dovezile pe care se întemeiază datele introduse ori confirmările efectuate;
35.3. să respecte regulile de securitate, confidențialitate și protecție a datelor, inclusiv obligația de a nu divulga informațiile cu acces limitat, răspunsurile corecte, cheile de răspuns, metadatele interne ale băncii oficiale de întrebări sau alte informații protejate;
35.4. să notifice fără întârziere posesorul despre incidente de securitate, erori materiale, accesări neautorizate, pierderea elementelor de autentificare ori alte situații care pot afecta integritatea datelor sau funcționarea sistemului;
35.5. să se supună măsurilor de control, verificare și audit în ceea ce privește utilizarea sistemului, dispuse de posesor în limitele competențelor legale.
36. Candidații și titularii certificatelor au următoarele drepturi:
36.1. să utilizeze SI e-CCP pentru înscriere, informare, programare, consultarea rezultatelor, depunerea contestațiilor, descărcarea documentelor generate de sistem, comanda livrării certificatului în format fizic;
36.2. să fie informați cu privire la statutul cererilor, programărilor, plăților, rezultatelor și actelor emise prin sistem, prin canalele disponibile;
36.3. să solicite rectificarea datelor inexacte și să beneficieze de exercitarea drepturilor privind datele cu caracter personal, în conformitate cu legislația privind protecția datelor cu caracter personal;
36.4. să beneficieze de utilizarea datelor și înregistrărilor relevante în scopul probării situației lor juridice, în condițiile și limitele prevăzute de lege și de regulamentele aplicabile.
37. Candidații și titularii certificatelor au următoarele obligații:
37.1. să furnizeze date veridice, complete și documente autentice;
37.2. să utilizeze cu diligență mijloacele de autentificare și să nu permită accesul altor persoane la contul sau elementele lor de securitate;
37.3. să respecte regulile de conduită în locațiile de examinare, procedurile de identificare, controlul accesului și interdicțiile privind obiectele sau dispozitivele nepermise;
37.4. să nu întreprindă acțiuni de fraudă, perturbare, acces neautorizat, captare ori divulgare de informații protejate și să respecte toate instrucțiunile legitime ale personalului autorizat în cadrul utilizării SI e-CCP.
38. Autoritățile și instituțiile competente care furnizează sau recepționează date au drepturile și obligațiile stabilite de lege, de acordurile de schimb de date și de prezentul Regulament. Acestea sunt obligate să utilizeze datele recepționate exclusiv în limitele scopului legal și să asigure protecția, confidențialitatea și trasabilitatea prelucrărilor efectuate.
Capitolul IV
ADMINISTRAREA ȘI ASIGURAREA CONTINUITĂȚII 
FUNCȚIONĂRII SISTEMULUI
39. Administrarea SI e-CCP se realizează prin delimitarea funcțiilor de administrare funcțională, administrare a datelor, administrare tehnică, administrare a accesului, administrare a băncii oficiale de întrebări, administrare a registrului și control intern, cu evitarea concentrării nejustificate a atribuțiilor incompatibile în sarcina aceleiași persoane.
40. Activarea, modificarea, suspendarea și retragerea rolurilor și drepturilor de acces în SI e-CCP se efectuează de posesor, în baza împuternicirilor stabilite prin act departamental, cu jurnalizarea operațiunilor și cu revizuirea periodică a drepturilor acordate. 
41. Retragerea sau suspendarea accesului se efectuează fără întârziere la încetarea împuternicirii, schimbarea funcției, constatarea unei neconformități ori apariția unui risc de securitate.
42.  Pentru toate categoriile de utilizatori, autentificarea în SI e-CCP se realizează prin MPass sau, în cazurile prevăzute de procedura aprobată de posesor, prin credențiale locale, atunci când utilizarea MPass nu este disponibilă, nu este aplicabilă categoriei respective de utilizatori ori nu permite în mod suficient realizarea operațiunilor necesare. 
43. Pentru credențialele locale se aplică obligatoriu autentificarea în doi pași.
44. În cazul în care datele de identificare ale unei persoane nu pot fi obținute prin interoperabilitate, inclusiv pentru persoane străine, sau pentru situații în care registrele relevante nu furnizează date suficiente, SI e-CCP permite colectarea minimă a datelor necesare, cu obligativitatea validării acestora de către posesor, în calitatea sa de autoritatea competentă în domeniul transportului rutier.
45. Validarea se efectuează  în baza documentelor justificative, cu păstrarea dovezilor aferente, în condițiile unei proceduri speciale aprobate de posesor.
46. Registrul CCP și celelalte evidențe oficiale formate prin SI e-CCP se țin în regim continuu, prin înregistrarea structurată și cronologică a cererilor, statutelor, programărilor, rezultatelor, deciziilor, certificatelor, suspendărilor, anulărilor, retragerilor, contestațiilor, plăților și altor evenimente relevante pentru situația juridică a candidatului sau titularului.
47. Datele și documentele incluse în Registrul CCP se înregistrează, se modifică, se completează, se rectifică, se suspendă, se radiază sau se arhivează numai de către rolurile autorizate și în temeiul unei operațiuni permise de lege, de prezentul Regulament ori de actele departamentale aprobate în conformitate cu Regulamentul. 
48. Fiecare intervenție asupra unei înregistrări trebuie să fie identificabilă, datată, jurnalizată și asociată cu temeiul operațiunii.
49. Registrul CCP reprezintă sursa oficială de evidență a stării certificatelor și a actelor administrative reflectate în SI e-CCP. Orice extras, verificare, raport sau schimb de date privind situația unui certificat se raportează la informația activă și la istoricul de stare păstrat în Registrul CCP.
50. La expirarea termenelor de păstrare, datele și documentele aferente obiectelor informaționale se arhivează electronic sau se transferă în arhivă, conform nomenclatoarelor și politicii de retenție aplicabile, fără a afecta posibilitatea de a proba operațiunile deja efectuate ori de a respecta obligațiile legale de păstrare.
51. SI e-CCP asigură gestionarea programelor de formare în plan administrativ, inclusiv înscrierea la program, evidența statutelor, confirmarea prezenței, confirmarea finalizării și asocierea acestora cu dosarul persoanei, în măsura necesară pentru stabilirea eligibilității, programarea la examinare și emiterea actelor oficiale.
52. Utilizarea subsistemului LMS este facultativă. În cazul utilizării acestuia, SI e-CCP asigură autentificarea unică și accesul direct către resursele de instruire, iar schimbul de date dintre SI e-CCP și LMS se limitează la datele strict necesare identificării persoanei, asocierii la curs ori program și confirmării statutului de finalizare. 
53. Conținutul educațional, activitățile și evaluările formative rămân gestionate în LMS, în timp ce SI e-CCP gestionează exclusiv evidența administrativă relevantă pentru eligibilitate, examinarea, rezultatul oficial și funcția de registru.
54. În cazul în care unitatea de formare nu utilizează subsistemul LMS, aceasta asigură organizarea instruirii prin metodele permise de cadrul normativ aplicabil și introduce în SI e-CCP numai datele minime necesare pentru confirmarea prezenței și a finalizării, eligibilitate, audit și emiterea certificatului, cu păstrarea evidențelor primare justificative.
55. Admiterea la examinarea teoretică este condiționată de validarea finalizării instruirii, de îndeplinirea condițiilor de eligibilitate prevăzute de legislație, de confirmarea plății tarifelor aplicabile și de lipsa unor impedimente legale ori procedurale constatate de autoritatea competentă.
56. Examinarea teoretică se desfășoară exclusiv în locații fizice securizate aflate sub autoritatea ANTA. Locațiile respective se organizează pe zone de acces distincte și se supun regulilor de control al accesului, supraveghere, securitate și continuitate prevăzute de prezentul Regulament și de procedurile aprobate de posesor.
57. În locațiile de examinare se aplică proceduri de control al accesului fizic, care stabilesc cel puțin categoriile de persoane cu acces, zonele de acces, modalitatea de emitere și retragere a identificatorilor, regulile de acces temporar, interdicțiile, evidența accesărilor, controalele periodice și regimul de continuitate în caz de indisponibilitate a sistemului.
58. Procedura de control al accesului fizic aprobată de posesor, trebuie să reglementeze, după caz, utilizarea mijloacelor electronice de identificare și control al accesului, precum și condițiile de activare, suspendare, blocare, retragere, evidență și utilizare a acestora.
59. Generarea testelor, regulile de structurare și celelalte elemente de ordin metodologic (conținutul numeric ori pedagogic) se aplică în SI e-CCP numai în baza metodologiei aprobate de autoritatea competentă. 
60. Posesorul asigură configurarea acestor parametri în sistem, evidența versiunilor, data intrării în vigoare și aplicarea uniformă a configurației pentru sesiunea corespunzătoare. 
61. În scop de transparență și pregătire a candidaților, autoritatea competentă asigură publicarea întrebărilor și a variantelor de răspuns din banca oficială, în condițiile stabilite de metodologia și de procedura de administrare a băncii oficiale de întrebări, fără divulgarea răspunsurilor corecte, a metadatelor interne, a cheilor de răspuns și a altor elemente care pot compromite integritatea examinării.
62. SI e-CCP generează certificate de competență profesională în format electronic și asigură evidența certificatelor emise, suspendate, retrase, anulate, sau expirate. Certificatul înregistrat în SI e-CCP constituie evidența oficială a actului, iar eliberarea versiunii în format fizic se realizează în condițiile pct. 67 - 69 ale prezentului Regulament. Certificatul în format electronic produce efecte juridice depline, în condițiile Legii nr. 234/2021 cu privire la serviciile publice și ale Legii nr. 124/2022 privind identificarea electronică și serviciile de încredere.
63. Verificarea publică a certificatelor se realizează prin set minim de date, în condițiile principiului minimizării. Interogarea extinsă se permite numai utilizatorilor interni ai ANTA și autorităților competente, în limitele rolului și ale temeiului legal.
64. Temeiurile emiterii, suspendării, retragerii sau anulării, sunt prevăzute de legislație. SI e-CCP reflectă aceste temeiuri și asigură trasabilitatea modificărilor de stare.
65. Certificatul de competență profesională se eliberează în format fizic, la cererea titularului, în baza certificatului digital înregistrat în SI e-CCP, după confirmarea achitării tarifului aplicabil.
66. În cazul pierderii, deteriorări sau furtului certificatului în format fizic, titularul poate solicita eliberarea duplicatului. SI e-CCP asigură înregistrarea cererii, verificarea condițiilor aplicabile și evidența emiterii duplicatului.
67. În vederea eliberării certificatului în format fizic sau a duplicatului, SI e-CCP poate transmite datele strict necesare către entitatea desemnată pentru tipărirea, confecționarea și, după caz, livrarea certificatului, cu respectarea cerințelor privind securitatea informației și protecția datelor cu caracter personal.
68. În vederea asigurării continuității funcționării, posesorul și administratorul tehnic elaborează și aplică planuri de continuitate și de recuperare, care stabilesc cel puțin:
68.1. scenariile de indisponibilitate, 
68.2. ordinea de restabilire a componentelor critice, 
68.3. responsabilitățile operative, 
68.4. canalele de notificare, 
68.5. procedurile alternative temporare,
68.6. regulile de reintroducere ori reconciliere a datelor operate în regim de continuitate.
69. În cazul mentenanței planificate, al incidentelor tehnice, al incidentelor de securitate sau al altor situații care afectează disponibilitatea sistemului, accesul poate fi limitat sau suspendat temporar în măsura strict necesară, cu jurnalizarea măsurilor dispuse, cu informarea participanților afectați și cu aplicarea procedurilor de continuitate aprobate.
70. Posesorul aprobă, în completarea prezentului Regulament, sau amendează, în cazul existenței acestora, cel puțin următoarele acte departamentale: 
70.1. politica de securitate, 
70.2. politica de retenție, 
70.3. procedura de administrare a accesului fizic, 
70.4. procedura de administrare a băncii oficiale de întrebări, 
70.5. metodologia de elaborare a băncii oficiale de întrebări,
70.6. procedura de desfășurare a examinării în locații fizice securizate, 
70.7. procedura de soluționare a contestațiilor rezultatelor examinării, 
70.8. procedura de activare a conturilor în cazurile neacoperite de interoperabilitate,
70.8. procedura de administrare a activelor semantice, 
70.9. politica/procedura antifraudă,
70.10. alte proceduri necesare pentru buna funcționare a SI e-CCP și pentru aplicarea Regulamentului, care nu sunt prevăzute de Regulament.


Capitolul V
SECURITATEA INFORMAȚIONALĂ
71. SI e-CCP se administrează în conformitate cu principiile confidențialității, integrității, disponibilității, autenticității, trasabilității și nerepudierii, iar măsurile de securitate se aplică proporțional cu riscurile asociate categoriilor de date, funcțiilor sistemului și scenariilor de utilizare.
72. Accesul la informațiile și funcțiile sistemului se acordă exclusiv pe bază de rol, cu respectarea principiului necesității de a cunoaște. Informațiile publice și informațiile cu acces limitat se delimitează expres, iar orice acces la date cu acces limitat se jurnalizează în condițiile stabilite de politică și de procedurile interne.
73. Informațiile cu acces limitat includ, cel puțin: 
73.1. datele cu caracter personal, 
73.2. rezultatele detaliate ale examinării, 
73.3. înregistrările video, 
73.4. jurnalele de audit, 
73.5. jurnalele de acces fizic, 
73.6. elementele de administrare a băncii oficiale de întrebări, răspunsurile corecte și cheile de răspuns, 
73.7. metadatele interne și orice alte date a căror divulgare ar putea afecta drepturile persoanelor, securitatea sistemului sau integritatea proceselor.
74. Securitatea serviciilor web, a integrărilor și a interfețelor de schimb de date se asigură în conformitate cu cerințele minime obligatorii de securitate cibernetică prevăzute de actele normative aplicabile. 
75. Interoperabilitatea prin platforma de interoperabilitate (MConnect) se realizează numai cu aplicarea măsurilor de autentificare, autorizare, criptare, jurnalizare și control al accesului corespunzătoare.
76. Toate operațiunile relevante din SI e-CCP se jurnalizează, inclusiv autentificările, modificările de date, operațiunile asupra registrelor, schimbările de stare, accesările datelor cu acces limitat, extragerile, transmiterile și operațiunile administrative. Jurnalele trebuie să permită identificarea utilizatorului, a momentului, a acțiunii și a rezultatului.
77. Jurnalele de audit și jurnalele tehnice ale sistemului (inclusiv jurnalele de funcționare ale componentelor sistemului) se protejează împotriva modificării, ștergerii și accesării neautorizate. Acestea se păstrează pe termenele stabilite prin politica de retenție aprobată de posesor, care nu pot fi inferioare termenelor prevăzute de prezentul Regulament și de alte acte normative aplicabile.
78. Jurnalele prevăzute la pct. 79 trebuie să permită reconstituirea cronologică a operațiunilor relevante, identificarea utilizatorului, a momentului efectuării acțiunii și, după caz, a temeiului operațiunii.
79. În cazul existenței unei contestații, unui litigiu, unui control, unei investigații sau unui incident de securitate, păstrarea jurnalelor și a probelor asociate se prelungește până la finalizarea procedurilor respective, în condițiile politicii de retenție și ale actelor normative aplicabile.
80. Supravegherea video în locațiile de examinare se utilizează exclusiv pentru asigurarea integrității și obiectivității examinării, pentru securitatea locației și pentru investigarea incidentelor ori soluționarea contestațiilor. 
81. Accesul la înregistrările video se acordă numai persoanelor autorizate, pe bază de rol și necesitate de a cunoaște, cu jurnalizarea fiecărei accesări, extrageri ori transmiteri.
82. Înregistrările video și jurnalele de acces fizic se păstrează pe termenele stabilite prin politica de retenție, astfel încât să acopere cel puțin perioada de depunere a contestațiilor și, după caz, perioada necesară soluționării definitive a unei contestații, a unei investigații sau a unui litigiu.
83. SI e-CCP va utiliza funcții de analiză și detecție a anomaliilor în scop de prevenire și investigare a fraudelor sau incidentelor. Alertele generate de aceste funcții au caracter auxiliar și nu produc, prin ele însele, efecte juridice. Orice decizie cu impact asupra situației candidatului sau titularului se adoptă numai de către persoanele responsabile desemnate de autoritatea competentă, cu consemnare motivată și cu posibilitatea contestării, după caz.
84. În cazul detectării unei tentative de fraudă sau a unei suspiciuni rezonabile, personalul autorizat poate întrerupe sesiunea, izola probele relevante și poate iniția verificările prevăzute de procedura antifraudă aprobată de posesor. 
85. Procedura respectivă trebuie să stabilească cel puțin tipurile de incidente, setul minim de probe, persoanele responsabile, modul de documentare, termenii de păstrare a probelor și regulile de informare a persoanei vizate.
86. Orice incident de securitate informațională se gestionează în conformitate cu procedurile de răspuns la incidente aprobate, cu delimitarea clară a responsabilităților dintre posesor și administratorul tehnic, cu consemnarea măsurilor luate și cu implementarea remediilor necesare pentru prevenirea repetării acestuia.
Capitolul VI
PROTECȚIA DATELOR CU CARACTER PERSONAL
87. Prelucrarea datelor cu caracter personal în cadrul SI e-CCP se efectuează în conformitate cu legislația privind protecția datelor cu caracter personal, cu respectarea principiilor legalității, echității, transparenței, limitării scopului, minimizării datelor, exactității, limitării stocării, integrității și confidențialității.
88. În cadrul SI e-CCP, posesorul stabilește rolurile participanților implicați în prelucrarea datelor cu caracter personal, în funcție de competențele și atribuțiile acestora, și asigură încheierea aranjamentelor necesare pentru reglementarea prelucrării datelor realizate în numele său, în conformitate cu legislația privind protecția datelor cu caracter personal. 
89. Administratorul tehnic și, după caz, alți participanți care realizează operațiuni tehnice asupra datelor în limitele competențelor lor, acționează în baza instrucțiunilor documentate ale posesorului și a condițiilor stabilite de cadrul normativ relevant. 
90. Aceste acte trebuie să stabilească cel puțin:
90.1. scopurile prelucrării; 
90.2. categoriile de date prelucrate; 
90.3. măsurile de securitate;
90.4. obligațiile de confidențialitate; 
90.5. regulile de notificare a incidentelor; 
90.6. condițiile de exercitare a drepturilor persoanelor vizate.
91. Datele colectate și prelucrate prin SI e-CCP trebuie să fie adecvate, pertinente și limitate la ceea ce este necesar în raport cu scopurile legale urmărite. Pentru verificarea publică a certificatelor și pentru raportările publice se utilizează exclusiv setul minim de date necesar scopului respectiv.
92. Persoanele vizate sunt informate, în conformitate cu legislația privind protecția datelor cu caracter personal, despre categoriile de date prelucrate, scopurile prelucrării, temeiurile legale, destinatarii datelor, termenele de păstrare, drepturile de care beneficiază și modalitatea de exercitare a acestora, inclusiv prin interfețele SI e-CCP, note de informare și documentația publicată de posesor.
93. Posesorul asigură exercitarea drepturilor persoanelor vizate prin canale oficiale și accesibile. Cererile privind accesul la date, rectificarea datelor, restricționarea prelucrării sau exercitarea altor drepturi se examinează de persoanele/subdiviziunile responsabile, iar orice operațiune efectuată în SI e-CCP în legătură cu aceste cereri trebuie să fie trasabilă. 
94. Înainte de punerea în funcțiune a SI e-CCP, precum și înainte de implementarea unor funcționalități noi, integrări sau modificări semnificative care, prin natura lor, prin domeniul lor de aplicare, ori scopurile prelucrării, pot genera un risc sporit pentru drepturile și libertățile persoanelor, inclusiv în cazul utilizării controlului accesului fizic, al supravegherii video extinse ori al funcțiilor de analiză a anomaliilor, posesorul efectuează evaluarea impactului asupra protecției datelor și instituie garanțiile corespunzătoare, inclusiv controlul uman, restricțiile de acces, termenele de retenție și măsurile de transparență.
95. În cazul în care funcționalitățile noi, integrările sau modificările preconizate nu sunt susceptibile să genereze un risc ridicat pentru drepturile și libertățile persoanelor, posesorul documentează analiza prealabilă și concluzia privind inexistența obligației de efectuare a unei evaluări complete.
96. Participanții care transmit și prelucrează date prin SI e-CCP poartă răspundere pentru autenticitatea datelor furnizate, pentru prelucrarea conformă și pentru păstrarea confidențialității, în limitele rolului și ale competențelor care le-au fost atribuite.
Capitolul VII
MONITORIZARE, AUDIT ȘI CONTROL
97. Monitorizarea funcționării SI e-CCP se realizează permanent de către posesor și, în limitele competențelor tehnice, de către administratorul tehnic, prin urmărirea indicatorilor de disponibilitate, integritate, securitate, calitate a datelor, utilizare a funcționalităților, conformitate cu procedurile și respectare a drepturilor de acces acordate.
98. Controlul intern asupra utilizării SI e-CCP este organizat de posesor și include, cel puțin: 
98.1.verificarea corectitudinii și actualității datelor, 
98.2. revizuirea drepturilor de acces, 
98.3. verificarea respectării procedurilor de lucru, 
98.4. controlul utilizării băncii oficiale de întrebări, 
98.5. verificarea jurnalelor, 
98.6. controlul utilizării înregistrărilor video și al jurnalelor de acces fizic, 
98.7. monitorizarea executării măsurilor dispuse ca urmare a incidentelor ori a neconformităților constatate.
99.  Auditul intern al SI e-CCP se efectuează periodic sau ori de câte ori este necesar, în baza unui plan aprobat de posesor sau a unei decizii motivate. 
100. Auditul intern poate viza componente funcționale, componente tehnice, securitatea informațională, protecția datelor, administrarea registrului, gestionarea drepturilor de acces, aplicarea procedurilor de control al accesului fizic și orice alte aspecte relevante pentru funcționarea legală și eficientă a sistemului.
101. Constatările controlului intern și ale auditului intern se consemnează în acte de control ori rapoarte de audit, care cuprind cel puțin: 
101.1. obiectul verificării, 
101.2. perioada verificării, 
101.3. constatările și riscurile identificate, 
101.4. măsurile dispuse, 
101.5. termenii de remediere și persoanele responsabile de executare. 
102. Posesorul monitorizează implementarea măsurilor până la închidere.
103. Controlul extern asupra SI e-CCP se exercită de autoritățile competente potrivit atribuțiilor prevăzute de legislație, inclusiv asupra aspectelor ce țin de legalitatea utilizării sistemului, securitatea informațională, protecția datelor cu caracter personal, utilizarea resurselor publice, corectitudinea evidențelor și conformitatea procedurilor. 
104. Posesorul și ceilalți participanți sunt obligați să coopereze, să asigure accesul la informațiile, jurnalele, documentele și probele necesare și să păstreze trasabilitatea transmiterilor efectuate.
105. În scopul controlului și auditului, SI e-CCP trebuie să permită, în limitele legii, reconstituirea istoricului operațiunilor, identificarea utilizatorilor implicați, extragerea rapoartelor relevante, corelarea jurnalelor aplicației cu jurnalele tehnice, cu jurnalele de acces fizic și, după caz, cu înregistrările video, fără a depăși scopul legitim al verificării.
106. Orice neconformitate, abatere sau utilizare necorespunzătoare constatată în urma monitorizării, controlului sau auditului atrage aplicarea măsurilor corective, preventive ori administrative prevăzute de lege, de prezentul Regulament sau de actele interne aprobate în temeiul acestuia. Aplicarea măsurilor se consemnează, se motivează și se monitorizează până la executare.
107. Posesorul poate dispune controale tematice privind utilizarea SI e-CCP de către unitățile de formare, cu privire la corectitudinea datelor introduse, păstrarea evidențelor primare, respectarea procedurilor de securitate și conformitatea utilizării drepturilor de acces. Rezultatele acestor controale pot fundamenta măsuri de remediere, limitare ori suspendare a accesului în condițiile acordului de utilizare.
Capitolul VIII
DISPOZIȚII FINALE
108. Posesorul asigură înregistrarea și menținerea SI e-CCP în evidențele de stat aferente resurselor și sistemelor informaționale de stat, precum și îndeplinirea formalităților necesare privind evidența prelucrărilor de date cu caracter personal, în condițiile legislației.
109. Modificările actelor interne, ale clasificatoarelor, ale șabloanelor de documente, ale activelor semantice, ale procedurilor operaționale și ale configurațiilor funcționale care produc efecte asupra utilizatorilor ori asupra datelor se aprobă cu evidența versiunilor și a datei intrării în vigoare, se jurnalizează și, după caz, se aduc la cunoștința participanților afectați.
110. În cazul încetării funcționării SI e-CCP sau al reorganizării acestuia, datele și documentele gestionate prin sistem se arhivează, se transferă ori se conservă potrivit legii, cu asigurarea continuității accesului la datele ce urmează a fi păstrate și cu respectarea termenelor de retenție.
111. Prezentul Regulament se completează cu actele normative speciale privind formarea profesională, examinarea, certificarea, contestarea, protecția datelor, securitatea cibernetică și administrarea resurselor informaționale de stat, precum și cu actele interne aprobate în temeiul său, în măsura în care acestea nu contravin dispozițiilor prezentului Regulament și ale Conceptului SI e-CCP.

